Blog Byw – Trump yn mynd i ennill! – Golwg360\nDyna ni felly! Diolch i chi sydd wedi dilyn y blog drwy gydol y nos.\nDyma’r prif benawd:\nDonald Trump fydd yr Arlywydd tebygol nesaf wedi iddo faeddu Hillary Clinton yn Florida, North Carolina, Pennsylvania, a Wisconsin.\nMae wedi cipio lefel uchel o bleidleisiau gan nifer o grwpiau annisgwyl, gan gynnwys pobol o dras Sbaenaidd a menywod.\nDyw ymgyrch Hillary Clinton ddim wedi ildio eto, yn y gobaith y gallan nhw gipio’r mwyafrif llethol y taleithiau ymylol sydd yn weddill.\nYn ogystal a Hillary Clinton, mae’n anodd dychmygu beth sy’n mynd drwy ben Barack Obama ar hyn o bryd. Mae’n wynebu gweld y cyfan o’r hyn a weithiodd amdano dros yr wyth mlynedd diwethaf yn cael ei ddiddymu.\nMae angen ystyried yn ogystal oblygiadau ethol Trump i un o’r heriau mwyaf sy’n wynebu y ddynoliaeth, sef newid hinsawdd.\nMae’n anodd credu y bydd dyn a ddywedodd bod newid hinsawdd yn dwyll a grewyd gan China er mwyn atal twf economi UDA yn cymryd y problem o ddifrif.\nBydd rhaid disgwyl ychydig fisoedd eto er mwyn cael gwybod sut yn union y bydd Donald Trump yn llywodraethu. Ond fe fydd y canlyniadau ariannol yn dod i’r amlwg yn syth.\nMae’r marchnadoedd stoc eisoes wedi syrthio yn sylweddol. Rhwng Trump a Brexit mae yna lawer iawn o ansicrwydd economaidd.\nMae’r economegydd Paul Krugman yn rhagweld na fydd yr economi byth yn adfer o ganlyniad i bolisiau’r Arlywydd Trump.\nWel, dyma oedd fy map ar ddechrau’r noson.\nYmddengys y byddaf yn gywir am bob talaith heblaw am Wisconsin, Pennsylvania ac efalllai Michigan. Dyw ffawd New Hampshire ddim yn glir eto.\nOs ydach chi wedi bod yma ers y cychwyn, ewch i’r gwely. Os ydych chi newydd ymuno â ni, mae’n ddrwg gen i.\nMae’n debyg bod Donald Trump wedi ennill Pennsylvania ac Arizona.\nDyna ni felly, mae o dros y 270 pleidlais taleithiol sydd ei angen arno.\nDonald Trump fydd yr Arlywydd nesaf.\nAr ôl yr holl drafod am glymblaid Clinton o bleidleiswyr, mae’r canlyniadau yn awgrymu ei bod hi mewn gwirionedd wedi gwneud yn waeth nag Obama ymysg pobol croenwyn, pobl croenddu, a pobl o dras Hispanaidd.\nHolwyd ar Twitter sut mae dilynwyr Golwg 360 yn teimlo am gael Trump yn Arlywydd.\nY canlyniadau ar hyn o bryd:\nNewyddion gwych! – 14%\nBydd popeth yn iawn – 9%\nSiomedig – 11%\nTorri calon – 66%\nMae Shruti Kulkarni, sydd yn New Jersey, wedi gyrru sylw arall am y Coleg Etholiadol. Ar hyn o bryd mae disgwyl i Clinton ennill y bleidlais boblogaidd ond methu a sicrhau digon o bleidleisiau taleithiol i ennill:\n“Cynlluniwyd y Coleg Etholiadol o’r dechrau er mwyn atal y bleidlais boblogaidd rhag rheoli. Roedd sefydlwyr yr Unol Daleithiau yn ofni democratiaeth uniongyrchol – “the tyranny of the majority” fel y galwodd Alexis de Tocqueville ef.\n“Mae’n bosib fod yna rai sydd eisiau newid system y Coleg Etholiadol, ond mae yna hefyd nifer o bobl sy’n credu mewn traddodiad ac y byddai yn well glynu wrth system y sefydlwyr.\n“Nid oedd Al Gore yn ennill y bleidlais boblogaidd yn ddigon i sicrhau newid y Coleg Etholiadol, ar rydw i’n amau a fyddai hynny yn digwydd pe bai’r un peth yn digwydd i Hillary Clinton.”\nMae Hillary Clinton wedi ennill Nevada, yn ôl Associated Press. Os yw hi am fod yn Harri Houdini a dianc o’r sefyllfa y mae hi ynddo, fe allai hynny fod yn ddechrau arni.\nYn sgil Brexit a Trump, mae’r byd yn lle llawer llai sicr nag ydoedd ychydig fisoedd yn ôl. Bydd angen i ni fel Cymry Cymraeg bwyso a mesur beth yw ein lle ni o fewn y byd newydd hwn. Mae’n ymddangos yn debygol bod goddefgarwch tuag at grwpiau lleiafrifol yn prinhau, yma yn y Deyrnas Gyfunol a’r pen arall i’r Iwerydd.\nRhaid i ni ofyn beth sy’n gyfrifol am y newid cyfeiriad hwn, ar ôl blynyddoedd pan oedd gwledydd y gorllewin fel pe baen nhw’n dod yn fwy goddefgar ac amlgenhedlig,\nAi bloedd olaf cenhedlaeth hŷn, croenwyn sy’n gweld eu safle breintiedig yn y byd yn dod i ben ydyw?\nA oedd pobl yn anoddefgar yr holl amser, a bod y rhyddfrydwyr wedi colli cysylltiad â mwyafrif yr etholwyr?\nEfallai nad am 5 o’r gloch y bore yw’r adeg i godi’r cwestiynau hyn! Ond bydd angen i ni eu gofyn yfory.\nMae Clinton yn parhau yn debygol iawn o ennill y bleidlais genedlaethol, o 1.5%. Ar ôl i Al Gore golli mewn amgylchiadau tebyg yn 2000, fe fydd galwadau i newid y system hynafol o ethol cynrychilwyr fesul talaith i ethol yr Arlywydd yn siwr o gynyddu. Nid yw’n gwneud unrhyw synnwyr o gwbwl, ac yn golygu bod sylw’r ymgeiswyr i gyd ar llond llaw o’r 50 o daleithiau.\nDychmygwch sut mae Hillary Clinton yn teimlo erbyn hyn. Ychydig oriau yn ôl roedd hi’n meddwl mai hi fyddai Arlywydd benywaidd gyntaf yr Unol Daleithiau. Nawr mae’n wynebu byw mewn gwlad sydd wedi ei reoli gan ddyn sydd eisiau ei rhoi yn y carchar.\nMae gan yr Arlywydd yn yr Unol Daleithiau lawer llai o rym nag sydd gan Prif Weinidog yn y Deyrnas Unedig, wrth gwrs.\nDadl nifer sydd wedi pleidleisio o blaid Trump yw y bydd y bobol o amgylch iddi yn gallu rheoli rhai o’i dueddiadau mwyaf peryglus.\nCawn weld yn awr a yw hynny’n wir,\nMae Fox News wedi galw Wisconsin i Trump.\nA dyna ni felly. Yr Arlywydd Donald J. Trump.\nMae’r polau piniwn wedi bod yn anghywir am fwyafrif y Ceiwadwyr yn San Steffan, Brexit, ac yna’r Arlywyddiaeth. Mae’n amlwg fod yna rywbeth yn gyffredin yma, ond fe fydd yn her i’r arbenigwyr addasu eu modelau er mwyn darganfod beth.\nMae Trump hefyd wedi ennill Utah erbyn hyn. Roedd ryw sôn y gallai Evan McMullin, yr ymgeisydd ceidwadol gwrth-Trump, gymryd mantais o anfodlonrwydd y Mormoniaid â’r ymgeisydd.\nErbyn hyn yn 2012 roedd Barack Obama wedi ei ddatgan yn Arlywydd unwaith eto.\nOs yw’n ennill fel y disgwyl, sut Arlywydd fydd Trump?\nMae wedi addo drwy gydol yr ymgyrch y bydd yn datrys holl broblemau economaidd y wlad ac yn adeiladu wal ar hyd y ffin gyda Mecsico, heb gynnig llawer o fanylion ynglŷn â sut y bydd hynny’n digwydd. A fydd modd iddo wireddu’r addewidion hyn? A beth fydd yn digwydd os nad yw’n llwyddo i wneud hynny?\nMae pôl piniwn ar Twitter Golwg 360 er mwyn holi sut ydach chi’n teimlo am obeithion Clinton ar hyn o bryd.\nAr y funud, mae 11% yn obeithiol, 89% wedi anobeithio.\nMae Shruti Kulkarni wedi cysylltu eto, er mwyn nodi bod gwefan y gwasanaeth mewnfudo i Canada wedi torri i lawr.\n“Mae Americanwyr yn aml yn jocian, pan aiff pethau’n ddrwg yn wleidyddol, eu bod nhw am symud i Canada. Efallai nad jôc yw hi bellach.”\nMae’n siwr y bydd yna lawer o bwyntio bysedd at y polau piniwn unwaith eto yn dilyn y canlyniad hwn. A fyddai Clinton wedi cynnal ymgyrch wahanol pe bai’r polau piniwn wedi awgrymu eu bod nhw ar ei hol hi? Roedd yr ymgyrch yn un saff iawn, yn broffesiynol, ond ai dyna oedd y cyhoedd yn galw amdano?\nFe fydd yna hefyd lawer o drafod ai Clinton oedd yr ymgeisydd cywir i herio Trump. Ond a fyddai rhywun fel Bernie Sanders wedi gwneud yn well mewn gwirionedd?\nNid yn unig y bydd Trump yn Arlywydd, ond mae’n ymddangos y bydd y Gweriniaethwyr yn ennill y Senedd a Thŷ’r Cynrychiolwyr yn ogystal. Fe fydd gan Trump llawer o rym yn yr Unol Daleithiau, a thu hwnt, i wneud fel y mynno.\nHyn oll gan blaid yr oedd sawl un yn darogan oedd ar ei wely angau, o ganlyniad i’r newidiadau demograffig o fewn yr Unol Daleithiau.\nMae’n Brexit rhan 2 i bob pwrpas. Bydd rhaid edrych i ganol y ffigyrau dros y dyddiau nesaf i weld beth ddigwyddodd, ond ymddengys bod y genhedlaeth hŷn, wledig, wedi pleidleisio mewn niferoedd uwch na’r disgwyl. Yr un fath a Brexit.\nMae yna lygedyn o obaith i Hillary, ond mae’n anodd erbyn hyn rhagweld y bydd y ras hyd yn oed yn arbennig o agos. Os yw Trump yn gwneud cystal yn ardaloedd gwledig Pennsylvania, Michigan, Wisconsin a New Hampshire a mae wedi gwneud yn Ohio a Virginia, bydd Clinton yn colli yn reit handi. Fe allai hyd yn oed ennill bob un o’r taleithiau hyn.\nMae pethau’n edrych yn ddu i Clinton yn Wisconsin. Mae’r ardaloedd lle y byddai disgwyl iddi wneud yn dda wedi cyhoeddi eu canlyniadau, ond mae hi’n dal 3% ar ei hol hi.\nMae Trump yn mynd i gyrraedd o leiaf 260 o bleidleisiau etholiadol taleithiol ar ôl cipio Florida, North Carolina ac Ohio. Mae angen i Clinton ennill popeth arall.\nMae Clinton wedi ennill Colorado.\nSerch hynny, gyda Trump ar y blaen yn Michigan a Wisconsin mae’n anodd peidio rhagweld ar hyn o bryd mai ef fydd yn ennill yr etholiad.\nMae’r BBC newydd roi trawiad ar y galon i fi drwy gyhoeddi ar y testun gwaelod bod Trump wedi ennill Virginia, cyn cyhoeddi mai Clinton oedd wedi gwneud hynny!\nNid y unig mae Trump wedi ennill Ohio, ond mae wedi gwneud hynny o 54% i 42%. Mae hynny’n argoelio’n wael iawn i Clinton gyfer y taleithiau eraill gerllaw. Roedd disgwyl iddo ennill yno, ond o drwch gwybedyn.\nMae 538 bellach yn dweud ei fod yn fwy tebygol y bydd Donald Trump yn ennill yr etholiad.\nMae Trump wedi ennill Ohio. Mae’n bryd darganfod a fydd ‘wal’ Clinton yn sefylll yn gryf yn y taleithiau eraill sydd eu hangen arni i gyrraedd 270. Does dim lle ganddi i golli unrhyw daleithiau allweddol eraill.\nRywfaint o newyddion da i Clinton o Colerado, lle mae hi ar y blaen o 49-44% gyda 54% o’r gorsafoedd pleidleisio wedi cyhoeddi.\nSoniwyd ynghynt am frwydr yr arbenigwyr a oedd yn ceisio rhagweld canlyniad yr etholiad. Ymddengys y bydd Nate Silver o 538 yn weddol hapus gyda’i amcangyfrifon heno, gan ei fod wedi rhybuddio drwy gydol yr wythnosau diwethaf y gallai Trump fynd â hi.\nBydd rhaid i eraill fel Sam Wang a oedd yn dweud y byddai Clinton yn ennill gyda sicrwydd o 98% ail-ystyried eu dull.\nMae Trump bellach yn ffefryn i gipio Pennsylvania yn ogystal. Mae’n ymddangos yn gynyddol debygol ar hyn o bryd mai ef fydd yr Arlywydd.\nNid oedd y polau piniwn yn genedlaethol yn arbennig o bell ohoni – ond yn y taleithiau sy’n cyfri’ roedden nhw’n gor-amcangyfrif pleidlais Clinton o tua 2-4%.\nMichigan a Wisconson yw’r tyllau mawr yn amddiffynfa Hillary Clinton ar hyn o bryd. Mae’n ymddangos yn debygol y gallai Trump ennill un neu’r ddau ohonynt. Os yw’n ennill Florida, Ohio, a South Carolina hefyd, fe fyddai bron yn sicr yn Arlywydd os nad yw Clinton yn ennill talaith annisgwyl mewn rhan arall o’r wlad.\nMae Clinton wedi ennill New Mexico. Ond dyna sedd arall yr oedd disgwyl iddi ei hennill o’r dechrau.\nMae Fox News wedi dweud y bydd Clinton yn ennill Virginia, o 47.5% i 47.3%.\nDoedd neb erioed wedi meddwl y byddai’r bleidlais yno mor agos â hynny, ac mae’n argoeli’n wael iddi mewn taleithiau eraill lle’r oedd y polau piniwn yn llawer tynnach.\nMae’r peso Meciscanaidd wedi plymio mwy nag ar unrhyw adeg yn yr 20 mlynedd diwethaf. Ysgwn i beth sydd wedi achosi hynny?\nMichigan a Wisconsin sy’n allweddol i Clinton yn awr. Mae’n weddol hyderus yn Virginia, Pennsylvania a New Hampshire.\nDyw ras agos ddim yn syndod mawr a dweud y gwir – yn wir, roedd y map tebygol a gyhoeddais ar ddechrau’r blog yn debyg i’r hyn ydyn ni nawr yn ei ddisgwyl.\nOnd ar ôl yr holl newyddion da am Clinton a sicrwydd y sylwebwyr ar ddechrau’r noson, mae’r modd y newidiodd y ras mewn awr wedi bod yn dipyn o sioc.\nMae dal disgwyl i Clinton ennill Virginia, Pennsylvania a New Hampshire. Mae Michigan yn edrych ychydig yn anoddach ar hyn o bryd.\nMae Aelod Cynulliad Ynys Môn, Rhun ap Iorwerth, yn beio’r chwalfa ariannol yn 2008 am y posibilrwydd y bydd Donald Trump yn ennill yr Arlywyddiaeth.\n“Remember Fannie Mae, Freddie Mac, Lehman, 2008 ‘n all that? Trump, Brexit – this is the result.”\nMae’r New York Times bellach yn darogan y bydd Donald Trump yn ennill yr Arlywyddiaeth, tra y bydd Clinton yn ennill y bleidlais genedaethol o 2.3%.\nNi fydd hynny’n achosi unrhyw wrthdaro – ddim o gwbwl!\nWel, ychwanegwch Michigan at restr y taleithiau y mae angen i ni boeni amdanynt! Mae pethau’n llawer tynnach yna hefyd nag oedd y polau piniwn yn ei awgrymu, eto oherwydd pleidlais wledig gryf o blaid Donald Trump, a Clinton ddim yn gwneud cystal ag Obama yn yr ardaloedd dinesig.\nMae’r Detroit Free Press, serch hynny, yn dweud eu bod nhw wedi astudio’r data mewn manylder ac y bydd Clinton yn trechu Trump yno.\nMae rhagolwg y New York Times wedi llithro yn sylweddol dros yr awr ddiwethaf, o ddatgan bod gan Hillary siawns o dros 80% o fod yn Arlywydd, i 58%. Mae nifer y pleidleisiau etholiadol taleithiol yn hofran ar tua 275.\nMae’r farchnad stoc wedi syrthio yn ogystal wrth ddod i delerau â’r posibilrwydd o Trump yn Arlywydd.\nAi Virginia fydd Sunderland yr Unol Daleithiau? Mae pethau yn dyn iawn yno.\nEr gwaetha’r holl chwysu am Florida ac Ohio, mae Pennsylvania, Michigan a New Hampshire yn edrych yn weddol sicr i Clinton ar hyn o bryd. Os yw Clinton yn cadw’r seddi rheini, a Colorado yn hwyrach, fe fydd yn saff.\nOnd mae’n dyddiau cynnar eto. Fe newidiodd bethau yn Florida yn gyflym iawn. Mae pethau’n edrych yn dyn yn Virginia hefyd, talaith lle’r oedd Clinton yn bell ar y blaen yn y polau piniwn.\nMae Texas wedi ei alw i Trump. Roedd ryw awgrym dros yr wythnosau diwethaf y gallai’r dalaith fod mewn peryg ar noson dda i Clinton.\nFe allai heno fod yn noson gweddol dda i Clinton – mae North Carolina ac Ohio dal yn y fantol.\nOnd mae yna hefyd ryw naws Brexit-aidd yn yr awyr, yn enwedig yn ardaloedd gwledig taleithiau’r gogledd-ddwyrain.\nMae trafferthion Hillary yn Florida yn awgrymu nad oedd ymdrechion cynnar VoteCastr i ddarogan y bleidlais wrth i bobl bleidleisio yn arbennig o lwyddiannus. Maen nhw’n parhau i awgrymu ei bod hi 4,959,569 i 4,644,007 ar y blaen yno.\nMae grwp amhleidiol Political Polls bellach yn dweud mai Trump sydd wedi ennill Florida.\nYr un peth sydd yn glir ar hyn o bryd yw nad yw hi am fod yn noson fer fel yr oedd ambell un yn dweud gwta awr yn ôl!\nA allai Donald Trump ennill yr Arlywyddiaeth heno? Mae’n bosib mai ychydig ganrannau yn unig a fydd yn gwahaniaethu rhwng buddugoliaeth ysgubol i Clinton ag un i Trump. Yr hyn sydd ei angen i Trump ei wneud yw ennill sawl talaith o drwch blewyn, fel y mae’n ymddangos ei fod ar fin ei wneud yn Florida.\nRoedd y darogan cychwynnol bod Clinton am ennill o led cae yn seiliedig ar bleidlais fawr iddi mewn rhai ardaloedd dinesig. Ond yr hyn sydd wedi dod i’r amlwg yw bod pleidlais yr un mor fawr i Trump yn yr ardaloedd gwledig. Dyma wlad sydd wedi ei hollti rhwng grwpiau gwahanol.\nMae Trump yn gwneud yn well na Romney ar hyn o bryd yn ardaloedd gwledig Pennsylvania a Michigan ar hyn o bryd. A oes yna beryg gwirioneddol i Hillary Clinton yma? Fe fyddai buddugoliaethau yn y taleithiau rheini yn ddigon i sicrhau bod Trump yn Arlywydd.\nWrth i’r pleidleisio yn Florida arafu ar gyfer yr ardaloedd trefol a’r rheini tuag at y gogledd-orllewin lle y caeodd y gorsafoedd pleidleisio yn hwyrach, mae’r ymgeiswyr wedi bod yn casglu’r taleithiau disgwyliedig.\nMae Trump ar 66 pleidlais etholiadol daleithiol, a Clinton ar 68. Ond does yr un talaith a fydd o bwys wrth benderfynu’r enillydd wedi cyhoeddi eto.\nWel, ryw hanner awr yn ôl roedd y sylwebwyr yn dweud bod y cyfan ar ben i Trump, ac yn barod i goroni Hillary. Ond wrth i ragor o ganlyniadau ddod i mewn mae’r farn honno wedi newid ryw fymryn. Mae Nate Cohn o’r New York Times o’r farn bod Trump yn gwneud yn dda iawn yn yr Unol Daleithiau gwledig. Ar ben hynny, mae ar y blaen yn Florida ar hyn o bryd. Mae’n mynd i fod yn noson hir, meddai.\nMae 86% o’r gorsafoedd pleidleisio wedi cyhoeddi eu canlyniadau yn Florida, a mae Clinton a Trump yn gyfartal ar 48.5% yr un.\nMae gan Trump bleidleisiau ychwanegol yn y ‘daliwr sosban’ tua’r gogledd-orllewin, tra bod Clinton yn disgwyl am ganlyniadau ardaloedd megis Broward Countty sydd yn gryf o blaid y Democratiaid.\nNid yw’r hyn sy’n mynd ymlaen yn Senedd yr Unol Daleithiau mor ddiddorol efallai i ni’r Cymry ag ydyw’r Ras Arlywyddol. Yn yr un modd nad yw’r Americaniaid yn becso pwy sy’n rheoli Llywodraeth Cymru, mae’n siwr.\nTa waeth, mae Marco Rubio wedi ennill ei ail-etholiad i gynrychioli Florida yn y Senedd. Fe fydd yn ymgeisydd amlwg ar gyfer 2020 os yw Clinton yn ennill heno.\nMae’r gorsafoedd pleidleisio bellach wedi cau yn naw o’r taleithiau allweddol a fydd yn penderfynu’r canlyniad.\nMae’r cyfri wedi dechrau yn Florida, New Hampshire, Georgia, Virginia, North Carolina ac Ohio.\nNewydd gau mae’r gorsafoedd yn Michigan, Pennsylvania a Maine.\nMae yna saith talaith arall a allai ddylanwadu ar y ras mewn ryw fodd, sef Wisconsin, Colorado, Arizona, New Mexico, Nebraska, Nevada, ac Alaska. Nid yw’r gorsafoedd pleidleisio wedi cau yma eto.\nMae’r heddlu yn Texas wedi arestio dyn a geisiodd bleidleisio ddwywaith. Dywedodd ei fod yn cefongi Trump ac yn ceisio rhoi prawf ar y system.\nMewn newyddion gwell iddo, mae Trump wedi ennill Mississippi ac Oklahoma. Does yr un talaith allweddol wedi cyhoeddi eto.\nMae’r Gweriniaethwr Frank Luntz, sy’n dadansoddi polau piniwn ar gyfer Fox News, yn dweud ei fod wedi edrych yn ddwfn i berfedd y data a’i fod yn amlwg mai Hillary Clinton fydd Arlywydd nesaf yr Unol Daleithiau.\nDoes dim arwydd ar hyn o bryd bod y polau piniwn yn anghywir, a bod byddin o ddynion croenwyn dosbarth gweithiol wedi pleidleisio am y tro cyntaf eleni.\nMae nifer o’r canlyniadau cynnar sy’n dod i mewn yn ffafrio Trump ar hyn o bryd. Ond mae’r ardaloedd gwledig sy’n pleidleisio dros y Gweriniaethwyr yn aml yn cyhoeddi yn gynharach.\nDaw pleidleisiau Clinton i mewn o’r dinasoedd mawr yn ddiweddarach.\nYn ôl CNN, mae 35% o’r bleidlais wedi ei gyfri yn Florida ac mae Clinton yn gwneud yn well yno nag Obama. Fe enillodd Obama Florida wrth gwrs, ac mae hon yn sedd sy’n allweddol i Trump.\nOs yw Trump yn colli heno fe fydd nifer yn pwyntio bys at ei gamgymeriadau wrth ddigio menywod a phobl o dras Hispanaidd. Fe allai cyfuniad o’r ddau esbonio ei broblemau yn Florida.\nMae arolwg o bleidleiswyr Ohio yn awgrymu bod Trump ar y blaen o 15% ymysg dynion, ond ar ei hol hi o 14% ymysg merched. Yn Virginia mae Clinton ar y blaen o 57-38% ymysg menywod yn ôl arolwg o bleidleiswyr yno. Dyma hollt y bydd angen i’r Gweriniaethwyr geisio ei bontio erbyn yr etholiad nesaf.\nMae North Calorina ac Ohio yn rhy dyn i ddatgan enillydd wrth i’r gorsafoedd pleidleisio gau yno. Dyma seddi cwbwl allweddol os yw Trump am fod â siawns o gipio’r Tŷ Gwyn. Rhaid iddo ennill rhain, a Florida, ac yna talaith arall fel New Hampshire neu Pennsylvania. Gyda pethau yn dynn iawn ond yn gogwyddo tuag at Clinton ym mhob un o’r taleithiau rhain ar hyn o bryd mae hynny’n mynd i fod yn dalcen caled.\nMae Donald Trump wedi ennill West Virginia. Nid y Virginia pwysig y mae disgwyl ar hyn o bryd i Clinton ddal gafael arno.\nMae ymgyrch Trump wedi dechrau awgrymu na fyddwn nhw’n fuddugol. Dywed un o’r rheini sydd wrth galon yr ymgyrch wrth CNN yn ddienw y byddai yn ‘wyrth’ pe baen nhw’n ennill.\nOnd rhaid cofio bod Nigel Farage wedi datgan y byddai’r ymgyrch Brexit yn methu ar noson y refferendwm!\nMae llygaid pawb ar Florida ar hyn o bryd, wrth i nifer ddyfalu y bydd Clinton yn ennill y dalaith. Fe fyddai hynny’n ergyd farwol i ymgais Trump yn gynnar iawn yn y noson. Mae 12% o’r gorsafoedd pleidleisio wedi cyhoeddi eu canlyniadau ar hyn o bryd, ac mae pethau’n dyn mewn ardaloedd megis Duval lle y dylai Trump fod yn ennill yn weddol gyfforddus.\nYn seiliedig ar y wybodaeth gynnar sydd yn eu cyrraedd, mae’r New York Times yn amcangyfrif gyda sicrwydd o 82% y bydd Clinton yn ennill yr etholiad, gyda tua 300 o bleidleisiau etholiadol taleithiol.\nMae Shruti Kulkarni wedi bod yn gweithio mewn gorsaf bleidleisio yn New Jersey heddiw. Dywedodd wrth Golwg 360 fod yna ofnau y bydd Trump yn ceisio herio’r canlyniad:\n“Mae nifer o bleidleiswyr wedi cwyno eu bod nhw’n ofni y bydd y peiriannau wedi eu hacio neu ddim yn recordio’r canlyniad yn gywir. Dyw ein peiriannau ni ddim yn cysylltu â’r rhyngrwyd, felly does dim posibilrwydd o hacio ar-lein.\n“Yn anffodus nid wy pob peiriant yn argraffu cadarnhad o’r canlyniad. Dydyn ni ddim yn gwybod eto a fydd hyn yn rhan o unrhyw gwyn gan ochr Trump ynglyn a dilysrwydd yr etholiad.”\nArwydd gwael i Trump – mae’r canlyniadau cynharaf yn awgrymu ras agos yn Georgia. Dyma dalaith y gallai Clinton ei chipio ar noson dda iawn iddi hi.\nMae Trump wedi ennill Kentucky ac Indiana, a Clinton wedi cipio talaith Bernie Sanders, Vermont. Fe allen nhw fod wedi eu galw nhw flwyddyn yn ôl, ond rhaid disgwyl nes i’r gorsafoedd pleidleisio gau, amwn i.\nMae uwch ddadansoddwr polau piniwn Real Clear Politics, Sean Trende, wedi datgan y bydd yn “noson fer”.\nBydd Cinton yn ennnill o 5-6%. Mae hi ar y blaen i Obama yn mwyafrif yr ardaloedd sydd wedi adrodd yn ôl, meddai.\nDywedodd ei fod wedi cael cip ar y bleidlais gynnar yn Kentucky a bod pethau’n edrych yn ddu i Donald Trump.\nMae Kentucky, Indiana a New Hampshire wedi dechrau cyhoeddi’r canlyniadau. Mae Trump ar y blaen yn y tair talaith ar yn o bryd. Ond mae disgwyl iddo ennill y ddau gyntaf, beth bynnag, a dim ond 3/300 parth pleidleisio sydd wedi adrodd yn NH.\nMae’r arolygon wrth i bobl adael y gorsafoedd pleidleisio yn awgrymu buddugoliaeth i Hillary Clinton ar hyn o bryd.\nRoedden nhw hefyd yn awgrymu buddugoliaeth i John Kerry yn 2004. Felly dydyn ni ddim yn gwybod dim byd i sicrwydd eto.\nFe gynhaliodd Golwg 360 arolwg ar Twitter dros y 24 awr ddiwethaf, gan holi defnyddwyr pwy oedden nhw’n meddwl fyddai yn ennill yr Etholiad Arlywyddol heno. Y canlyniadau oedd:\nClinton – 85%\nTrump – 15%\nYsgwn i a fyddwch chi’n gywir!\nMae gorsaf bleidleisio yn Azusa, Califfornia, wedi gorfod cau ar ôl i o leiaf dau o bobl gael eu hanafu gan saethu. Dywedodd llygad dyst wrth CNN ei fod ef ac eraill wedi eu cloi y tu mewn i’r orsaf bleidleisio nes bod y perygl ar ben.\nMae Shruti Kulkarni, sy’n siarad Cymraeg ac yn byw yn nhalaith New Jersey, wedi cysylltu â olwg 360 er mwyn rhannu ei phrofiad o weithio mewn gorsaf pleidleisio, ac fel y maent wedi ymateb i achos llys Trump yn Nevada:\n“Ynghylch Nevada (a thaleithiau eraill), mae gan bleidleiswyr sy’n disgwyl mewn ciw adeg cau’r bleidlais yr hawl i bleidleisio. Os nad ydyn nhw wedi pleidleisio ar amser cau’r orsaf bleidleisio, rhaid i’r orsaf aros ar agor nes bod pawb sydd yn disgwyl wedi gwneud hynny. Ond nid oes unrhyw bleidleiswyr ychwanegol yn cael ymuno â’r ciw ar ol yr amser cau.\n“Fy nealltwriaeth i yw mai cwyn Trump yn Clark County yw ei fod yn amau a oedd yr rheini a bleidleisiodd ar ôl yr amser cau wedi ymuno a’r ciw cyn hynny. Mae Clark County yn dadlau i’r gwrthwyneb.\n“Mae Las Vegas, y ddinas fwyaf yn Nevada, yn Clark County, felly fe allai’r canlyniad fod yn arwyddocaol.\n“Rydw i’n gweithio mewn gorsaf bleidleisio yn New Jersey heddiw (mae’n ddiwrnod i ffwrdd i nifer, ond nid pawb, felly mae llawer o ddinasyddion yn gweithio mewn gorsafoedd pleidleisio).\n“Dyw New Jersey ddim fel arfer yn dalaith sy’n gogwyddo o’r naill ymgeisydd i’r llall, ond yn sgil y newyddion heddiw, rydym ni wedi penderfynu cymryd camau pellach a bod yn arbennig o llym. Rydym ni’n disgwyl y bydd eraill mewn gorsafoedd pleidleisio eraill yn gwneud yr un fath.\n“Rhag ofn bod Trump yn colli, yn mynd yn flin, ac yn dechrau brwydro ym mhob talaith. Dydyn ni ddim eisiau cael ei siwio!”\nMae’r Gweriniaethwr Frank Luntz, sy’n ddadansoddwr ystadegau ar ran Fox News, wedi cyhoeddi ei fod wedi gweld ffigyrau sy’n dangos bod y grwpiau sydd wedi pleidleisio yn ffafrio’r Democratiaid. Mae nifer y pleidleiswyr mor uchel yn Philadelphia fel ei bod yn anodd gweld Trump yn ennill Pennsylvania, talaith allweddol iddo.\nSerch hynny mae ymgyrch Trump yn briffio newyddiadurwyr nad yw pleidleiswyr croenddu wedi cefnogi Hillary yn yr un modd ag Obama ac y bydd hynny’n ergyd farwol i’w gobeithion.\nPwy sy’n mynd i ennill? Yn ôl cwmni VoteCastr sydd am y tro cyntaf erioed yn ceisio cyfri a chyhoeddi nifer y pleidleiswyr wrth i’r pleidleisio fynd rhagddo, dylai Hillary Clinton ennill yn gyfforddus.\nMae hi 49% i 45% ar y blaen yn Florida, 47% i 44% ar y blaen yn Iowa, 47% i 43% ar y blaen yn New Hampshire, 47% i 45% ar y blaen yn Nevada, 46% i 45% ar y blaen yn Ohio, 48% i 45% ar y blaen yn Pennsylvania, a 49% i 42% ar y blaen yn Wisconsin.\nRoedd Ohio a Iowa yn daleithiau yr oedd Trump yn ffyddiog o’u hennill. Ar hyn o bryd dylid cymryd yr ystadegau hyn a phinsied o halen.\nOnd cofiwch fod angen i Trump ennill Ohio, Iowa, Florida, Nevada a Pennsylvania neu New Hampshire. Os yw’r ffigyrau yma yn agos at fod yn gywir mae pethau yn edrych yn ddu iawn iddo.\nCyfrinair wi-fi parti Donald Trump i ddathlu ennill yr arlywyddiaeth yw ‘DJT4thewin’. Mae rhywun yn obeithiol!\nMae llefarydd ar ran y cyn-Arlywydd George W. Bush a’i wraig Laura wedi dweud nad oedden nhw wedi pleidleisio o blaid Donald Trump na chwaith Hillary Clinton.\nRoedd brawd George, John Ellis ‘Jeb’ Bush, yn un o’r ymgeiswyr aflwyddiannus i gynrychioli’r Gweriniaethwyr eleni.\nMae asiantaethau newyddion wedi bod yn holi pobl wrth iddyn nhw adael y gorsafoedd pleidleisio. Yn ôl MSNBC, mae 38% yn credu bod Clinton yn onest, a 32% Trump. Mae arolwg gan Fox News yn dweud bod 71% yn poeni am y modd y mae Trump wedi trin merched, a 28% ddim yn poeni.\nMae yna frwydr arall wedi cael ei chynnal gyferbyn a’r frwydr Arlywyddol eleni, sef y frwydr rhwng arbenigwyr ar bolau piniwn sydd am ddarogan y canlyniadau’n gywir. Mae unigolion deheuig megis Nate Silver, Nate Cohn, Sam Wang ac eraill wedi bod yn ymrafael dros bwy sydd gyda’r y model orau o’r etholwyr. Fe aeth pethau’n sgrech dros y dyddiau diwethaf wrth i Nate Silver golli ei limpyn yn llwyr.\nMae’r Huffinton Post, sydd wedi cyhoeddi ambell i erthygl yn ddiweddar yn ymosod ar Nate Silver, newydd ddychwelyd i faes y gad.\nDyma pam bod Cymru yn ei gyfyngu ei hun i un Roger Scully.\nFe fydd y polau cyntaf yn cau mewn ychydig llai nag awr. Mae’n anodd credu yma yng Nghymru lle mae’r polau piniwn ar agor nes 10pm a’r canlyniadau ddim yn cael eu cyhoeddi nes 3am (neu 6am os mai Cyngor Caerdydd sy’n cyfri’). Ond bydd y gorsafoedd yn cau am 7pm EST yn nifer o’r taleithiau a fydd yn allweddol heno – Florida a Virginia. Hannwr awr wedyn fe fyddan nhw wedi cau yn Ohio a North Carolina.\nOs yw Florida, Ohio a North Caolina o blaid Clinton, dyna ni. Fe allen ni wybod mewn ryw dair awr os yw Clinton yn Arlywydd, i bob pwrpas. Byddai yn rhaid i Trump ddisgwyl am ychydig eto cyn cael dechrau’r dathlu.\nRoedd yna gyfnod nid nepell yn ôl pan oedd arbenigwyr yn rhagweld na fyddai canran mor uchel o’r etholwyr yn pleidleisio eleni ag yn 2012, a hynny oherwydd nad oedd y dewis rhwng Clinton a Trump yn un arbennig o atyniadol.\nOnd mae sawl arbenigwr, er enghraifft Nate Cohn o’r New York Times, bellach yn dweud eu bod nhw’n disgwyl i nifer y pleidleiswyr fod yn uwch eleni.\nGwelwyd eisoes fel y mae cynnydd yn nifer y pleidleiswyr o dras Hispanaidd yn Florida yn golygu bod y nifer sydd wedi pleidleisio hyd yn hyn eisoes yn uwch nag ydoedd yn 2012.\nMae’n anodd gwybod pwy fydd yn elwa yn y taleithiau eraill. A fydd y dyn croenwyn, dosbarth gweithiol y mae ymgyrch Trump wedi canolbwyntio arno yn dod allan mewn niferoedd uwch ac ennill taleithiau megis Pennsylvania a New Hampshire i’r Gweriniaethwyr?\nMae gan BBC Cymru Fyw erthygl ddiddorol iawn am siaradwr Cymraeg a ddaeth yn agos at gael ei ethol yn Arlywydd yr Unol Daleithiau.\nMae gan Hillary Clinton gysylltiadau Cymraeg hefyd, ar ddwy ochor ei theulu.\nNi fydd yna ganlyniadau terfynol am ychydig oriau eto ond mae’r marchnadoedd stoc i weld yn weddol ffyddiog y bydd Hillary Clinton yn ennill.\nMaent wedi tueddu i ostwng wrth i newyddion sydd yn ei wneud yn fwy tebygol y bydd Trump yn ennill ddod i’r amlwg. Caeodd y Dow Jones 73 pwynt yn uwch heddiw.\nRoedd y marchnadoedd stoc hefyd wedi dringo’n uchel ar ddiwrnod refferendwm Brexit wrth gwrs, cyn plymio dros y dyddiau nesaf, felly nid yw eu canyniad heddiw o reidrwydd yn golygu ryw lawer.\nMae Donald Trump wedi honni unwaith eto ei fod yn credu y bydd twyll yn chwarae rhan yn yr etholiad. Daeth ei sylwadau wrth iddo siarad â Fox News ac AM Tampa Bay y bore ma.\nDywedodd ei fod am “ddisgwyl i gael gweld beth sy’n digwydd” cyn dod i gasgliadau.\nMae Donald Trump hefyd newydd drydar yn honni bod problemau gyda peiriannau pleidleisio.\nMae yna amheuon gwirioneddol a fydd yn derbyn y canlyniad os yw Hillry Clinton yn cael ei hethol heno.\nMae llawer o son wedi bod dros y misoedd diwethaf ynglŷn â’r modd y mae ymgyrch Clinton wedi bod yn fwy effeithiol nag un Trump sicrhau bod ei chefnogwyr yn cyrraedd y gorsafoedd pleidleisio.\nCyhoeddwyd arolwg gan Morning Consult/Politico heddiw sy’n nodi bod 17% o’r rheini a bleidleisiodd wedi derbyn cyswllt gan Clinton, o’i gymharu â 8% yn unig gan Trump. Roedd 9% wedi derbyn neges gan y ddwy ymgyrch. Dywedodd 62% nad oedd yr un o’r ddwy ymgyrch wedi cysylltu â nhw.\nMae Hillary Clinton wedi dweud ei bod yn gobeithio y bydd modd iddi ailgynnau ei chyfeillgarwch gyda Donald Trump yn dilyn yr etholiad.\n“Rwy’n gobeithio wir,” meddai heddiw. “Rhaid i mi gyfaddef – ac rwy’n credu bod modd siarad â nifer o bobl ledled Efrog Newydd sydd hefyd yn ei nabod. Rydym ni wedi ein synnu braidd gan lawer o’r hyn y mae o wedi ei ddweud a’u gwneud yn ystod yr ymgyrch neu bethau yr ydym ni wedi clywed amdanynt.”\nYsgwn i a fydd cerdyn Nadolig o’r naill i’r llall eleni?\nDylid nodi bod Clinton a Trump yn byw yn ardal Efrog Newydd. Yn wir, ar ôl yr holl hedfan o amgylch yr Unol Daleithiau, fe fydd partïon dathlu’r darpar-arlywyddion yn digwydd ychydig dros filltir yn unig oddi wrth ei gilydd.\nBydd Clinton yn cynnal ei digwydd hi yn y Jacob K. Javits Convention Center, er mwyn torri’r nenfwd gwydr sydd arno. Bydd Trump yn ymgasglu â’i deulu a’i gyfeillion yn Nhŵr Trump gerllaw.\nMae Colorado yn dalaith nad oes neb wir wedi bod yn ei drafod dros yr wythnosau diwethaf ond a allai gymhlethu pethau i Clinton. Mae’r dalaith werth 9 pleidlais etholiadol i’r ddau ddarpar-arlywydd, yn sylweddol llai na 20 Pennsylvania, ond mae’r siawns y gallai Trump ennill y dalaith yn weddol debyg.\nMae’r Gweriniaethwyr ychydig ar y blaen yn y bleidlais gynnar yn Colorado, ond roedd hynny’n wir yn 2012 hefyd ac fe enillodd Obama’r sedd o 51.49% i 46.13% Mitt Romney.\nOs yw Hillary Clinton a Donald Trump o fewn cyrraedd i’r Arlywyddiaeth ar ô i’r taleithiau i’r dwyrain gyhoeddi eu canlyniadau fe fydd rhaid diswyl nes tua 2am amser Cymru i gywed canlyniad Colorado.\nFel y soniais i gynne, rydym ni’n weddol ffodus yma yng Nghymru bod y mwyafrif o’r taleithiau sydd yn gogwyddo rhwng un blaid a’r llall yn nwyrain yr Unol Daleithiau. Fel arall fe fyddai wedi goleuo bore yfory cyn i ni wybod yr enillydd.\nMae llawer o bleidlais genedlaethol y Democratiaid yn nhalaith California yn y gorllewin, ac er nad yw’n canlyniad yn y fantol yno fe fydd yn allweddol wrth benderfynu beth yw mwyafrif yr enillydd.\nMae yna wyliau cenedlaethol yn yr Unol Daleithiau ddydd Gwener ac ni fydd nifer o bleidleisiau sydd wedi eu gyrru drwy’r post yn cael eu cyfri’ yng Nghaliffornia nes dydd Llun.\nNi fydd hyn o bwys os yw un ymgeisydd ymhell ar y blaen o ran pleidlais genedlaethol, ond os yw Trump, dywed, yn bwriadu codi twrw fe allai’r oedi fod yn broblem.\nOes rhywun wedi bathu gair Cymraeg da am ‘exit polls’? Beth bynnag ydyn nhw, mae gennyn nhw newyddion da i Clinton yn Iowa yn ogystal, talaith yr oedd disgwyl i Trump ei ennill yn weddol gyfforddus. Mae Hillary ar y blaen o drwch adain gwynebyd yno, medden nhw, 524,152 i 505,385.\nOnd mae pethau wedi tynhau yn Ohio. Yr amcangyfrif ar hyn o bryd yw bod Clinton 1,968,075 i 1,939,358 o bleidleisiau ar y blaen.\nBeth am i ni ddal i fyny efo beth mae’r polau piniwn wrth i bobl adael y gorsafoedd pleidleisio yn ei ddweud wrthym?\nYn Florida mae’r un nifer o bobl eisoes wedi pleidleisio dros y Democratiaid a wnaeth hynny yn 2016, medden nhw. Mae Clinton 4,225,249 o bleidleisiau ar y blaen i 3,947,947 Trump. Dim ond amcangyfrif yw hynny wrth gwrs yn seiliedig ar groesdoriad o’r pleidleiswyr. Ond mae cwestiynu pobol wrth iddynt adael y gorsafoedd pleidleisio wedi tueddu i fod yn fwy cywir na’r polau piniwn yn y gorffennol.\nMae’r Gweiniaethwyr yn cael eu beirniadu’n hallt gan rai am geisio siwio cyngor Clark yn nhalaith Navada, a wrthododd cau’r blychau pleidleisio nes dwy awr ar ôl amser cau yn ystod y cyfnod pleidleisio cynnar oherwydd nad oedd pawb a oedd yn ciwio wedi cael bwrw pleidlais . Dyma drydariad gan Kurt Eichenwald sydd wedi bod yn dilyn ymgyrch Trump ar ran Newsweek:\n“GOP cuts poll places/early vote, creating big lines. Then sue when all in line in Hispanic area get 2 vote, arguing polls shuld have closed.”\nAm y tro cyntaf ers degawdau mae Utah yn sedd i’w gwylio mewn gornest Arlywyddol. Mae poblogaeth Formonaidd y dalaith wedi mynegi anhapusrwydd â Trump fel ymgeisydd y Gweriniaethwyr ac mae’r polau piniwn yn awgrymu y gallai nifer ohonynt ddewis yr ymgeisydd ceidwadol amgen Evan McMullin yn lle. Mae Evan wedi ei gefnogi gan Mitt Romney, ymgeisydd y Gweriniaethwyr yn yr etholiad diwethaf.\nOs ydych chi eisiau darllen rhagor am gysylltiadau Cymreig y Mormoniaid mae yna lyfr newydd ei chyhoeddi gan Wil Aaron sy’n adrodd rywfaint o’r hanes.\nTrydariad dadleuol gan Mike Parker, ymgeisydd Plaid Cymru yng Ngheredigion yn yr Etholiad Cyffredinol y llynedd:\n“Clinton campaign has been too, too redolent of lazy Remain campaign here. Hope to hell it’s been enough this time though.”\nYdych chi’n cytuno?\nMae pôl piniwn wrth i bobl adael y gorsafoedd pleidleisio yn awgrymu bod 85% ohonyn nhw’n awyddus iawn i’r etholiad ddod i ben. Dim ond 25% a 29% oedd yn ‘Hapus’ ac yn ‘Falch’ wrth ystyried yr etholiad.\nFel y soniwyd eisoes, os yw Clinton yn ennill yn weddol gyfforddus fe ddaw hynny i’r amlwg tua hanner nos.\nMae yna lawer yn Florida wedi pleidleisio’n gynnar, ac maen nhw’n tueddu i gyfri’ y bleidlais yn gyflym iawn hefyd. Yn 2012 roedd hanner y bleidlais wedi ei gyfri’ erbyn 12pm amser Cymru.\nOs nad yw pethau yn arbennig o dyn fel oedden nhw yn 2000 fe ddylai’r bleidlais gynnar ddangos pwy sydd yn debygol o fynd a hi.\nByddai ennill North Carolina yn ogystal yn eisin ar y gacen i Clinton. Mae’r polau piniwn yn cau hanner awr ar ôl Florida. Serch hynny nid yw’r bleidlais gynnar bob tro’n ddarluniadol o’r cyfamswm terfynol felly fe allai gymryd nes tua 1pm yno i ni wybod pwy sydd wedi cymryd y dalaith.\nOs yw Trump yn cipio’r taleithiau hyn dim ond megis dechrau y bydd yr her iddo ef – bydd angen iddo geisio cipio Pennsylvania neu New Hampshire yn ogystal.\nCroeso i chi holi cwestiynau neu sylwadau yma ar y blog neu ar Twitter ac fe wna i drio fy ngorau i’w hateb!\nOs yw Clinton yn cipio North Carolina, Florida, Ohio neu Nevada, fe ddylen ni fod yn weddol hyderus ei bod hi wedi ennill.\nPryd i ystyried a allai Trump fod wedi ennill? Os yw’r ennill Pennsylvania, Colorado, New Hamphsire, Michigan, Wiscoonsin neu Minnesota.\nY gobaith yw cadw’r blog yma i fynd o leia’ nes bod y collwr yn cyfaddef hynny. Ond os mai Donald Trump sy’n colli efallai y byddwn ni yma nes Sul y Pys!\nMae Nate Silver, un o arbenigwr pennaf yr Unol Daleithiau ar faterion etholiadol (ryw fath o Roger Scully Americanaidd) yn nodi y gallai’r polau piniwn fod yn bell ohoni eleni oherwydd bod nifer yr ymatebwyr sy’n dweud nad ydyn nhw wedi penderfynu yn llawer uwch na’r arfer.\nEr mwyn i Trump ennill mae angen i’r polau piniwn fod tua 3% allan ohoni. Tua’r un faint ag oedden nhw â Brexit felly.\nYn y gorffennol, mae’r polau piniwn wedi tueddu i fod yn eithaf agos ati. Mae gan y cyrff sy’n cynnal y polau lawer iawn o brofiad wrth wneud hynny, wedi’r cwbl.\nY tro diwethaf i’r polau piniwn fod dros 3% allan ohoni (h.y, wrth ddarogan canran pleidlais yr ymgeiswyr unigol, nid y bwlch rhyngddynt) oedd yn etholiad 1980, pedair blynedd cyn i mi gael fy ngeni.\nYn ystod y pedwar etholiad diwethaf maen nhw wedi bod tua 1-1.5% allan ohoni, a hynny o blaid y Democratiaid yn 2008 ac 2012.\nY cwestiwn mawr: Beth ydw i’n meddwl fydd yn digwydd?!\nRhaid cyfaddef fy mod i wedi darogan buddugoliaeth braf i’r ymgyrch Aros yn y Refferendwm ar adael yr Undeb Ewropeaidd. Felly dylid cymryd y canlynol â pinsien o halen!\nFel nad oeddwn i’n twyllo, fe benderfynais i lunio fy map neithiwr, fel nad oedd y ffigyrau pleidleisio cynnar yn dylanwadu arnaf. Serch hynny, roedd yn seiliedig ar y polau piniwn olaf, yr hyn ydyn ni’n ei wybod am bleidleisio cynnar (e.e. yn Nevada), a hefyd buddsoddiad y Democratiaid mewn ymgyrch soffistigedig i dargedu pleidleiswyr a’u hannog i fynd i’r polau piniwn.\nCliciwch yma i weld y map.\nRoeddwn i’n credu y bydd Clinton yn crafu ei ffordd i 274 o bleidleisiau etholiadol. O wybod beth ydyn ni’n ei wybod erbyn hyn, mae’n bosib i mi fod yn gymharol besimistaidd ynglyn a Florida, New Hampshire a North Carolina, ar y sail nad oes dim byd i weld yn mynd yn iawn yn 2016. Ond cawn weld – gall Trump ennill o hyd!\nFel y disgwyl, mae pethau ychydig yn dynnach yn Ohio. Mae’r rheini sy’n holi pobl wrth iddynt adael y blychau pleidleisio yn awgrymu bod 46% o’r rheini sydd wedi pleidleisio hyd yn hyn yn ffafrio Hillary, a 45% Trump. Roedd y polau piniwn ddoe wedi awgrymu bod gan Trump fantais eithaf cyfforddus, felly mae’n bosib bod Hillary yn gwneud yn well na’r disgwyl yma. Ond eto mae’n ddyddiau cynnar, a dim ond hanner y boblogaeth sydd wedi pleidleisio ar hyn o bryd.\nMae pethau’n edrych yn gymharol addawol i Clinton yn Pennsylvania, yn ôl y polau sy’n holi pobl wrth iddynt ddod allan o’r blychau pleidleisio. Mae tua hanner y bobl yno wedi pleidleisio erbyn hyn, a maen nhw’n amcangyfrif bod Hillary 48%, Trump 44%. Mae hyn yn awgrymu bod y polau piniwn yn eithaf agos ati. Os yw’r patrwm yn parhau, mae’n ymddangos y bydd Hillary yn ennill y dalaith. Ond mae’n dyn!\nFe fydd y blog byw yn dechrau cyhoeddi’n amlach drwy gydol y nos o hyn ymlaen. Ifan Morgan Jones sydd yma wrth y llyw, ac mae gen i gyfoeth o wybodaeth wrth flaenau fy mysedd, ac ambell gyfraniad gan rai sydd draw yn yr Unol Daleithiau yn ogystal.\nY darn cyntaf o newyddiaduraeth ar-lein wnes i ar gyfer cwmni Golwg oedd Blog Arlywyddol 2008. Roedd hynny ar yr hen Golwg.com, ryw chwe mis cyn lansiad Golwg 360! Mae’n teimlo fel amser hir yn ôl.\nMae’r blog yna wedi diflannu oddi ar wyneb y we erbyn hyn. Dim ond y cyflwyniad sy’n weddill:\n“Beth yw live-blogging yn y Gymraeg? Byw-flogio, ynteu yw blogio byw yn fwy naturiol? Beth bynnag sy’n gywir, fe fyddaf ar fy nhraed tan oriau man y bore yn darparu ymdriniaeth Cymraeg o ornest etholiadol y Gweriniaethwr John McCain a’r Democrat Barack Obama.”\nBythefnos yn ôl roedd Trump mor bell ar i hol hi yn y polau piniwn nes bod nifer o sylwebwyr yn dweud y byddai bron a bod yn amhosib iddo ennill. Yn y cyfamser mae Hillary Clinton wedi dod dan y lach yn dilyn cyhoeddiad gan yr FBI eu bod yn ymchwilio i dystiolaeth newydd yn ymwneud â’i e-byst. Mae’r polau piniwn wedi culhau yn sylweddol, i’r pwynt lle y gallai camgymeriad o tua 3% o blaid Trump olygu mai ef yw’r Arlywydd. Bois bach!\nRhowch eich hun yn esgidiau Hillary Clinton heno. Os yw hi’n ennill fe fydd hi nid yn unig yn Arlywydd ond wedi cyflawni camp hanesyddol – y fenyw gyntaf yn y Tŷ Gwyn.\nColli ac fe fydd dyn sydd yn dweud ei fod am ei charcharu yn Arlywydd!\nAm ba mor hir y bydd angen i ni’r Cymry aros yn effro nes cael y canlyniad?\nDiolch byth maen nhw’n tueddu i ddatgan yr enillydd yn yr Unol Daleithiau yn llawer cynt nag ydyn nhw yn etholiadau’r Cynulliad (h.y. ddim am 6am y bore canlynol fel yng Nghaerdydd). Mae’r Unol Daleithiau yn gyfandir eang wrth gwrs, ond yn ddefnyddiol iawn i ni mae’r rhan fwyaf o’r taleithiau sy’n gogwyddo rhwng y Democratiaid a’r Gweriniaethwyr yn y dwyrain.\nMae’n debygol y cawn ni wybod yn swyddogol erbyn o leiaf 4am pwy sydd wedi mynd a hi, ond fe fydd y gwynt yn debygol o fod yn chwythu i un cyfeiriad amlwg erbyn hanner nos.\nBryd hynny mae disgwyl i Florida a New Hampshire ddatgan pwy sydd wedi ennill y taleithiau rheini. Os yw Clinton yn ennill y ddwy, yna mae’n debygol iawn mai hi fydd yr arlywydd nesaf. Os yw Trump yn ennill y ddwy, mae’n mynd i fod yn noson anodd iawn i Clinton. Os yw Trump yn ennill Florida a Clinton yn ennill New Hampshire dylai Clinton ennill o drwch blewyn.\nOs yw Trump wedi ennill fe fyddai i allan yn dechrau tyllu’r lloches fomiau 1am, pan fydd canlyniadau Pennsylvania a Michigan yn cael eu cyhoeddi.\nDyma amseroedd cau blychau pleidleisio’r taleithiau y mae yna rywfaint ansicrwydd a ydyn nhw’n mynd i fynd o blaid Clinton neu Trump:\n11pm – Florida, Virginia, Georgia\n11.30pm – Ohio, North Calorina\n12am – Pennsylvania, Michigan, Minnesota, Maine (ail ardal)\n1am – Wisconsin, Colorado, Arizona, New Mexico, Nebraska (ail ardal)\n2am – Nevada\n4am – Alaska\nA dyma’r amseroedd cynharaf y mae disgwyl iddyn nhw ddatgan pwy sydd wedi ennill y taleithiau allweddol rheini:\n12am – Florida, New Hampshire, Georgia, Virginia\n12.30am – North Carolina, Ohio\n1am – Michigan, Pennsylvania, Maine (ail ardal)\n2am – Colorado, Minnesota, Wisconsin, Nebraska (ail ardal)\n3am – Arizona, Nevada\nMae’r ffigyrau cychwynnol sy’n dod o Florida yn awgrymu bod Clinton yn gwneud yn dda mewn ardaloedd lle mae niferoedd uchel o bobl o dras Hispanaidd. Er enghraifft yn Broward yn ne-ddwyrain Florida mae hi 64.9% i 29.4% ar y blaen yn ôl y polau wrth adael y blychau pleidleisio.\nOs nad yw Trump yn ennill heno efallai mai un o sgil effeithiau eironig ei ymgyrch fydd annog nifer uwch o’r grwp hwn i bleidleisio. Ar ôl treulio rhan helaeth o’i ymgyrch yn ymosod ar fewnfudwyr a phobl o Mecsico, efallai na ddylai hynny fod yn syndod.\nPa daleithiau fydd yn penderfynu pwy fydd yr arlywydd nesaf?\nFlorida, Pennsylvania, Ohio, North Carolina, Virginia, Wisconsin, Colorado, Iowa, Nevada a New Hampshire yw’r seddi sydd wir yn y fantol.\nBydd Hillary Clinton yn gobeithio cadw gafael ar Pennsylvania, Virginia, Wisconsin, Colorado a New Hampshire er mwyn cyrraedd y 270.\nRhaid i Trump ennill y cyfan arall i gyd ac un o’r taleithiau uchod – Pennsylvania neu New Hampshire sy’n ymddangos fwyaf tebygol ar hyn o bryd.\nMae pleidleisiau cynnar yn awgrymu bod Clinton ar y blaen yn Nevada er nad yw ei pholau piniwn wedi bod yn wych yno. Pe bai hi’n ennill y dalaith honno, ni fyddai New Hampshire yn ddigon i Trump.\nMae’r polau piniwn yn awgrymu y gallai Florida fynd y naill ffordd neu’r llall. Ar noson hynod o dda i Clinton efallai y gallai gipio taleithiau fel Georgia ac Alaska hefyd.\nEr gwaetha’r holl drafod diddiwedd yn y wasg, mae’r polau piniwn wedi bod yn weddol sefydlog mewn gwirionedd, gan ddatgan y bydd Clinton yn ennill y bleidlais o rhwng 2-5%.\nDyw hynny ddim wrth gwrs yn golygu mai dyna fydd y canlyniad terfynol. Mae’n rhaid i’r rheini sy’n llunio’r polau ryw fath o ddyfalu pa grwpiau fydd yn pleidleisio ar y diwrnod – faint o bobol ifanc, hŷn, croenwyn, croenddu, ac yn y blaen. Os ydyn nhw’n anghywir, yna mae’r polau piniwn hefyd yn debygol o fod yn anghywir.\nMae hyd yn oed y polau piniwn wrth adael y blychau pleidleisio yn seiliedig i raddau ar yr ystyriaethau hyn.\nMae’n werth nodi mai’r hyn aeth o’i le â pholau piniwn Brexit oedd bod nifer uwch o bleidleiswyr hŷn a rhai heb raddau prifysgol wedi taro pleidlais nag oedd llunwyr y polau piniwn wedi ei ddisgwyl.\nMae cwmni VoteCastr yn cynnal pôl piniwn wrth i bobl adael y blychau pleidleisio drwy gydol y dydd. Maent yn amcangyfrifif y pleidleisiau canlynol ar hyn o bryd. Mae’r canlyniadau yn galonogol i Clinton. Ond dylid cymryd y canlyniadau hyn gyda phinsied o halen, gan mai ychydig oriau yn unig sydd wedi mynd heibio ers agor y gorsafoedd pleidleisio. Does dim digon o ganlyniadau o Pennsylvania a New Hamphsire eto i mi eu hail-adrodd:\nFe fydd Blog Byw Etholiad Arlywyddol UDA Golwg 360 yn dechrau arni o ddifri’ am 7.30pm heno, ychydig oriau cyn i’r blychau pleidleisio gau.\nY darogan ar byd o bryd yw mai Hillary Clinton sydd yn fwyaf tebygol o ennill – ond bod gan Donald Trump siawns reit dda o fynd â hi yn ogystal.\nYn y cyfamser, beth am bleidleisio dros bwy ydych chi’n credu fydd yn ennill yr Arlywyddiaeth heno ar bôl piniwn Golwg 360 ar Twitter?\n‘Dim newid’ i swyddi milwrol yng Nghymru\nCyhoeddiad ddoe i gau Barics Aberhonddu, Pont Senni a Cawdor\nCaptain Beany v Prif Weinidog Cymru\nMae’r frwydr tros sedd Gorllewin Caerdydd yn y Senedd yn argoeli i fod yn llawer mwy bywiog na’r disgwyl


A fydd y Kremlin yn mynd y tu hwnt i ymyrraeth etholiad? - Gohebydd yr UE\nAr draws y byd, gall rhywun ddod o hyd i gannoedd o arsylwyr sensitif sy'n gallu darparu sylwadau miniog ar hyn neu'r weithred ddieflig honno yn Rwseg. Fodd bynnag, ar gyfer yr holl brofiad a gasglwyd, dim ond wedi hynny y darperir mewnwelediadau o'r fath fel rheol. Hyd yn hyn, mae delwyr olwynion y Kremlin yn parhau i synnu llunwyr polisi’r Gorllewin a’r tu allan i’r Gorllewin a’u melinau trafod gyda fforymau newydd, ymosodiadau anghymesur, dulliau anuniongred a chreulondeb ysgytwol. Yn amlach na pheidio, dim ond ar ôl i “fesur gweithredol” newydd neu ymyrraeth anghydffurfiol gael ei gwblhau'n llwyddiannus y mae dychymyg a didrugaredd Rwseg yn cael ei werthfawrogi'n ddigonol.


Byw yn y Mynydd | Asturias yn Gymraeg\nCyhoeddwyd gan: cathasturias | Hydref 10, 2011\nByw yn y Mynydd\nCyfweliad diddorol yn y papur heddiw gyda warden caban Urriellu, yng nghanol mynyddoedd uchaf y Picos de Europa. Boi lleol yw e, wedi bod yn warden ers 30 mlynedd a newydd ennill medal am ei ran yn achub pobl o’r mynyddoedd. Dyma rai o’r pethau sydd ganddo i’w dweud, a’m ymateb innau:\n‘Mae digon o le yn y Picos. Tri lle yn unig sy’n llenwi (a gorlenwi) a hynny yn ystod yr haf yn unig: y Llynnoedd, llwybr Cares, a’r Pico Urriellu (yn ymyl y caban). Mae’r gweddill yn wag.’ Mae hyn i gyd yn cydfynd â’n profiad ni wrth gerdded llwybrau llai adnabyddus ond yr un mor diddorol.\n‘O ran twristiaeth, mae angen datblygu teithiau i weld adar neu blanhigion, neu ddringo.’ Cytuno 100%: mae hyn yn rhywbeth fyddai’n dod ag ymwelwyr drwy gydol y flwyddyn.\n‘O ran damweiniau, wrth gwrs bod angen mwy o wybodaeth a hyfforddi ar bawb sy’n cerdded neu’n dringo. Y cerddwyr sy’n cael y damweiniau rhan fwyaf, yn aml iawn dim mwy na llithro neu fynd ar goll.’ Wel ie, os bydd mwy o bobl yn mynd i fwy o lefydd mae pethau’n mynd i ddigwydd. Byddai mapiau gwell yn helpu hefyd.\nA dyma fe’r Pico Urriellu, mewn llun wedi ei dynnu o bentref bychan Carmameña uwchlaw man dechrau llwybrau’r Cares a Bulnes. Digon i ddenu unrhyw un i’r Picos.\nCofnodwyd yn Asturias, picos de europa | Tagiau: amgylchedd, Asturias, mynyddoedd, Picos-de-Europa, Urriellu\n« Llwybr Newydd\nO’r Ardd: Cymoni »\nDylet gael dy dalu gan Fwrdd Croeso Asturias am yr holl flogio yma yn hyrwyddo’r ardal!\nRhaid i mi ddweud, cyn dod o hyd i dy flog di, roedd Asturias oddi ar fy ‘radar’ am lefydd hyfryd i’w hymweld a nhw, a hyd yn oed rwan, pan yn pori drwy adranau teithio papurau trymion Llundain (Guardian/Observer fel arfer), mae digon o son am ardaloedd eraill Sbaen, ond byth son am Asturias. Mae llawer o’r erthyglau’n cael eu noddi gan lywodraeth (ganolog) Sbaen hefyd.\nBy: Rhys on Hydref 11, 2011\nA mewn ffordd, diolch byth nad oes llawer yn gwybod am fodolaeth Asturias! Eisiau tyfu’n raddol y mae’r diwydiant ymwelwyr fan hyn, nid fod yn ‘llecyn y flwyddyn’ mewn rhyw bapur Sul. Fyddai hi ddim yn siwtio pawb, ond i bobl sydd yn hoffi pethau gwyllt a bwyd da, hen draddodiadau a bywyd tawel – ac yn barod am dipyn o law – mae’n haeddu bod ar frig y rhestr.\nBy: cathasturias on Hydref 11, 2011\nWel ia, gall ymwelwyr fod yn felltith yn ogystal a bendith.


Goods shed visitor and enterprise centre conversion celebrates £1.1m lottery funding | Grŵp Cynefin\nSied nwyddau i’w throi’n ganolfan fenter ymwelwyr yn dathlu ennill £1.1m o arian loteri Tuesday 25 October 2016\nMae grant loteri £1.1m wedi ei ddyfarnu i gynllun sy'n anelu at droi hen sied nwyddau yn ganolfan fenter a threftadaeth.\nMae trigolion Gallt Melyd yn dathlu heddiw wedi’r cyhoeddiad gan y Gronfa Loteri Fawr eu bod wedi cyrraedd carreg filltir bwysig yn eu cais i drawsnewid hen sied nwyddau rheilffordd rhestredig Gradd 2 yn ased cymunedol.\nWedi’i leoli ar ffordd brysur o Brestatyn i Ddyserth, cofnodwyd bod mwy na 60,000 o gerddwyr a beicwyr wedi mynd heibio i’r adeilad yn ystod 2015.\nBydd Y Sied yn cael ei drawsnewid i fod yn gaffi ar gyfer 100 o bobl ac yn ganolfan dreftadaeth sy’n cyflwyno hanes y pentref a’r diwydiannau mwyngloddio a chwareli lleol mewn dau dwnnel amser. Bydd cyfleusterau eraill hefyd ar y safle gan gynnwys gwasanaeth llogi beiciau i deuluoedd, rhandiroedd a pherllan.\nBydd y ganolfan hefyd yn cynnwys dwy uned ar gyfer busnesau bychain a gweithdai crefft a gaiff eu dylunio fel bod ymwelwyr yn gallu gwylio’r crefftwyr wrth eu gwaith. Bydd siop gymunedol hefyd ar y safle i alluogi crefftwyr bach i hyrwyddo a gwerthu eu nwyddau.\nCyflwynwyd y cais loteri gan gymdeithas tai elusennol, Grŵp Cynefin.\nYn ôl Rheolwr Mentrau Cymunedol Grŵp Cynefin, Mair Edwards: “Mae’r prosiect heddiw yn cymryd cam pwysig ymlaen ac rydym wrth ein bodd bod y Loteri wedi penderfynu cefnogi ein prosiect ni. Unwaith y bydd arian cyfatebol yn ei le rydym yn disgwyl y bydd y gwaith datblygu yn dechrau yn ystod y Pasg 2017.\n“Bydd y Sied yn darparu cyfleoedd cyflogaeth, gwirfoddoli ac addysgol gwerthfawr, yn ogystal â gwarchod treftadaeth Gallt Melyd.\n“Bydd tîm Grŵp Cynefin yn cefnogi staff y Shed, tenantiaid a gwirfoddolwyr, wrthi i’r fenter dyfu i fod yn adnodd cymunedol cynaliadwy ac atyniad ymwelwyr.\n“Dylid llongyfarch cymuned Gallt Melyd am ei dycnwch wrth weithio i adfywio’r adeilad er budd ymwelwyr a’r bobl leol dros y blynyddoedd diwethaf.”\nDywedodd Cynghorydd Sir Ddinbych sy’n cynrychioli trigolion Gallt Melyd, Peter Evans: “Ers cau’r adeilad rhestredig gradd 2, rydym wedi bod â dyheadau i’w datblygu yn ganolfan sy’n ymgorffori treftadaeth gyfoethog Gallt Melyd gan annog ymwelwyr i’r ardal. Mae’r cyhoeddiad heddiw yn rhoi anogaeth wych i ni bod y Loteri wedi rhannu ein gweledigaeth ac yn rhoi’r ffydd ynom i symud ymlaen gyda hyder.”\nGwnaed y prosiect yn bosibl diolch i drosglwyddo asedau rhydd-ddaliad yr adeilad gan Gyngor Sir Ddinbych.\nDywedodd Jamie Groves, Pennaeth Cyfleusterau, Asedau a Thai Cyngor Sir Ddinbych: “Adfer y Sied nwyddau oedd y flaenoriaeth uchaf a nodwyd yn ystod yr ymgynghoriad a gynhaliwyd ym Gallt Melyd wrth i ni gynorthwyo yn y gwaith o greu cynllun ardal ar gyfer y pentref.\n“Mae’r Cyngor Sir yn falch o fod yn aelod o’r bartneriaeth sydd bellach yn mynd i allu cyflwyno’r prosiect hwn er budd y gymuned leol.”\nMae cadarnhad o’r grant nawr yn galluogi’r bartneriaeth dynnu arian cyfatebol pellach i lawr.\nDywedodd Rob Pickford, aelod o Gronfa Loteri Fawr Cymru a chadeirydd CAT2 y rhaglen bwyllgor: “Mae’r rhaglen yn helpu cymunedau Cymru i fod yn gryfach ac yn fwy cynaliadwy drwy eu cynorthwyo i dderbyn a datblygu asedau a gwella eu hardaloedd. Drwy helpu i\ndrosglwyddo asedau i sefydliadau mentrus sydd o fudd i’r cymunedau maent yn eu gwasanaethu, rydym yn y pen draw yn helpu mwy o bobl i elwa o’u hasedau cymunedol lleol, cynhyrchu incwm lleol a chyflogaeth.”\n25 Oct 16Sied nwyddau i’w throi’n ganolfan fenter ymwelwyr yn dathlu ennill £1.1m o arian loteri


Rydych chi yn: Blog Cymru a'r Môr\nDavid Jenkins, 16 Chwefror 2018\nBeth mae 'Cymru a'r Môr' yn ei olygu i mi?\nYn syml iawn, mae'n rhan fawr o bwy ydw i!\nAr ochr fy nhad, rwy'n nai, ŵyr, gor-nai, gor-ŵyr a gor-or-ŵyr i forwyr o bentref Aberporth yng Ngheredigion. Chwaraeodd pob un ei ran yn y cyfraniad anferth, anghymesur bron a wnaed gan forwyr Cymru at lynges fasnachol Prydain dros ddwy ganrif o 1750 i 1950.\nCododd pob un bron yn Gapten (Master Mariner) a dros y canrifoedd dyma nhw'n capteinio llongau o bob maint - o'r cychod bychain fyddai'n cario glo mân a chalchfaen i'r pentref yn y 19eg Ganrif, i'r cludydd mwyaf dan y lluman coch ddiwedd y 1960au.\nMae un o’m cyndeidiau yn gorwedd yn ddwfn dan ddyfroedd oer Newfoundland, lle bu farw wedi i'w long daro mynydd ia. Claddwyd un yn y fynwent Brydeinig yn Chacarita, Buenos Aires lle bu farw tra'n capteinio tramp yn cludo glo o Gaerdydd i bweru rheilffyrdd a lladd-dai yr Ariannin. Roedd yn rhaid i un arall ddelio â llofruddiaeth ar ei long wedi i ddadl rhwng y criw am ddyled gamblo fynd dros ben llestri.\nOnd nid hanes anturiaethau morwyr yn unig yw hon.\nAr ddechrau'r 20fed ganrif, gyda hyd at hanner dynion y pentref wedi mynd i'r môr roedd cymuned Aberporth a nifer o bentrefi tebyg yn gymuned fatriarchaidd. Cymuned lle magai menywod cryf eu teuluoedd eu hunain tra'n hiraethu am eu hanwyliaid am gyfnodau maith. Mae'n anodd amgyffred y boen a'r gofid a brofwyd ar nosweithiau stormus dirifedi â milltiroedd maith rhyngddynt â'u cariadon.\nOnd roedd manteision i fod yn wraig i gapten hefyd! Os oedd llong y gŵr yn cyrraedd porthladd Prydeinig, neu borthladd cyfagos ar y cyfandir, byddai'r wraig yn aml yn teithio i'w gyfarfod. Yn ogystal â chwmni cariadus, byddai cyfle hefyd i weld ffasiwn ddiweddaraf Caerdydd, Newcastle a Glasgow - neu Antwerp a Hamburg hyd yn oed! Byddai gwraig capten llong yn aml yn ennyn yr un parch ar y tir mawr ag y byddai ei gŵr ar y môr. Feiddiai neb alw fy hen fam-gu yn ddim ond Mrs. Capten Jenkins!\nEr gwaethaf y llinach hwn, drwy siawns gyrfa cefais fy magu filltiroedd o'r môr ym Meirionydd. Dim ond dros wyliau ysgol fydden ni'n cael cyfle i ymweld ag Aberporth a mwynhau pysgota mecryll a gosod cewyll cimwch. Meirionydd yw cartref teuluol fy mam, ac mae ei theulu wedi bod yn ffermio yng ngogledd yr hen sir honno ers oes Elisabeth I o leiaf.\nBychan fyddai dylanwad y môr ar eu bywydau bob dydd meddech chi. Ond ganol y 1880au bu'n rhaid iddynt adael eu cartref, Tŷ Ucha' ym mhentref Llanwddyn, pan godwyd argae ar afon Efyrnwy i ddarparu dŵr ar gyfer Lerpwl oedd ar anterth ei llwyddiant fel un o borthladdoedd blaenaf Prydain. Ymestynna dylanwad y môr ymhell tu hwnt i'r arfordir, felly cofiwch bod y digwyddiad eleni yn perthyn i Gymru gyfan, ac nid ein cymunedau glan môr yn unig.\nAberporth yn y 19eg Ganrif\nBu Bu farw Capten David Jenkins yn Buenos Aires ym mis Ionawr 1911, tra'n gapten ar y Cardigan\nAnn, Mrs Capten Jenkins, Capten David Jenkins (yn eistedd), a'u plant, Eleanor, John (top chwith), Sam (dde) a David (blaen) - tad-cu yr awdur\nWal gefn argau Efyrnwy, Mehefin 1886 - drwy ganiatad Swyddfa Archif Sir Powys\n11 Mawrth 2020, 21:45


Dyn wedi’i ddedfrydu am ddyrnu teithiwr yng ngorsaf reilffordd Taff’s Well - Cymru | Heddlu Trafnidiaeth Prydeinig\nStamp amser presennol: 24/05/22 14:04:11\nDyn wedi’i ddedfrydu am ddyrnu teithiwr yng ngorsaf reilffordd Taff’s Well - Cymru\nMae dyn a ddyrodd deithiwr ym maes parcio gorsaf reilffordd Taff’s Well, wedi’i ddedfrydu, yn dilyn ymchwiliad gan Heddlu Trafnidiaeth Prydeinig (BTP).\nCafwyd Craig Chambers, 47, o’r Stryd Fawr, Pontypridd, yn euog o niwed corfforol gwirioneddol a throsedd trefn gyhoeddus adran 4a yn Llys y Goron Caerdydd ar 31 Mawrth.\nRhoddwyd gorchymyn cymunedol 18 mis iddo, gofyniad gweithgaredd adsefydlu 15 diwrnod a chyrffyw rhwng yr oriau 8 pm-6pm tan fis Awst. Gorchmynnwyd i Siambrau hefyd dalu cyfanswm o £ 1095 mewn iawndal.\nDdydd Sul 6 Medi 2020 am oddeutu 10.10am, aeth dau deithiwr at yrrwr y gwasanaeth bws newydd ar reilffordd yng ngorsaf reilffordd Taff’s Well i holi a allent fynd ar y gwasanaeth bws gyda’u beiciau.\nTra roeddent yn siarad â gyrrwr y bws, dechreuodd Chambers, a oedd ar y gwasanaeth, weiddi i lawr y bws “Ewch ar gymar, ewch ar eich beic a theithio i Porth”. Mae rhyngweithio byr, cyn iddo gerdded oddi ar y bws tuag at y teithiwr gwrywaidd arall.\nClywodd y llys sut y gwnaeth Chambers wedyn daflu sawl dyrnod heb ei drin at y dyn a gweiddi “Dylwn i eich gorffen chi”. Mae'r teithiwr arall yn ymyrryd, ac mae Chambers yn dechrau gweiddi arno a'i fygwth hefyd.\nParhaodd y siambrau gyda thirade o gam-drin ac ymddygiad ymosodol, gan ddilyn teithwyr i fyny ac i lawr y palmant, cyn i swyddogion BTP gyrraedd y lleoliad.\nPan gyfarfu swyddogion â nhw, cyfaddefodd Chambers i ddyrnu’r dioddefwr a chafodd ei arestio a’i rybuddio yn y fan a’r lle.\nDywedodd Liam Perry, Swyddog Ymchwilio BTP: “Roedd hwn yn ymosodiad cwbl ddi-drefn a threisgar ar deithiwr a oedd yn syml yn ceisio mynd ar wasanaeth.\n“Rwy’n ddiolchgar i’r llysoedd am y ddedfryd a roddwyd ar y diffynnydd ac yn gobeithio ei bod yn ein hatgoffa’n gryf na fydd y math hwn o ymddygiad yn cael ei oddef o gwbl.\n“Os bydd unrhyw un byth yn profi ymddygiad o’r natur hon wrth deithio gallant anfon neges destun atom yn synhwyrol ar 61016, neu ffonio 999 mewn argyfwng.”


Gêm Twilight fampir colur Ar-lein. Chwarae am ddim\nGêm Twilight fampir colur\nChwaraewch y gêm Twilight fampir colur Ar-lein:\nGêm Disgrifiad Twilight fampir colur\nY ferch - fampir, hefyd, mae angen help. Oherwydd eu cyfarfodydd nosol, mae hi'n difetha eu croen, wedi lansio ei aeliau a'r llygaid. Ei helpu i lanhau'r wyneb, colur a dewis dillad. . Chwaraewch y gêm Twilight fampir colur ar-lein.\nNodweddion technegol y gêm Twilight fampir colur\nGêm Twilight fampir colur Ychwanegodd: 19.07.2012\nMaint y gêm: 5.45 MB\nGemau fel y gêm Twilight fampir colur\nLawrlwytho gêm Twilight fampir colur\nEmbed y gêm Twilight fampir colur ar eich gwefan:\nI fewnosod y gêm Twilight fampir colur ar eich gwefan, copïwch y cod a gludo yn y cod html ar eich safle. Hefyd, os ydych yn hoffi y gêm Twilight fampir colur, copi ac anfon y ddolen i ffrind neu eich ffrindiau, yn rhannu'r gêm gyda'r byd!\nGyda'r gêm Twilight fampir colur, hefyd yn chwarae yn y gêm:


Jonathan yn cwestiynu cytundeb hofrennydd yr heddlu ar ôl i San Steffan wrthod ymyrryd - Jonathan Edwards AS\nJonathan yn cwestiynu cytundeb hofrennydd yr heddlu ar ôl i San Steffan wrthod ymyrryd\nJonathan Edwards yn dweud bod ganddo achos i archwilio cofnodion cyfarfodydd Gwasanaeth Awyr yr Heddlu\nMae angen holi cwestiynau ynghylch beth yn union a gytunwyd gan Gomisiynydd Heddlu Dyfed Powys meddai’r AS Jonathan Edwards, ar ôl i Ysgrifennydd Gwladol Cymru osgoi ei gwestiwn Seneddol ynglŷn â hofrennydd yr heddlu'r wythnos diwethaf.\nDywedodd yr AS Plaid Cymru bydd yn nawr yn chwilio am gofnodion cyfarfodydd Bwrdd Strategol Gwasanaeth Awyr Genedlaethol yr Heddlu (NPAS)-sy’n cyfri Comisiynydd Heddlu Dyfed Powys Christopher Salmon yn aelod- i archwilio’r trafodaethau diweddar a’r penderfyniadau a ganiatawyd.\nDewiswyd Jonathan Edwards i holi Ysgrifennydd Cymru Stephen Crabb ddydd Mercher. Gofynnodd Mr Edwards i Mr Crabb gyfarfod ag ef i drafod y cyhoeddiad ynghylch hofrennydd yr heddlu a fydd yn gweld y safle diweddaraf ym Mhen-bre, gwerth £2 miliwn, yn cau ar Ionawr 1af 2016. Hefyd dymunodd Mr Edwards bod yr Ysgrifennydd Gwladol yn ymofyn am ymglymiad yr Ysgrifennydd Cartref fel y Gweinidog sy’n gyfrifol am blismona.\nFe wnaeth Stephen Crabb AS, sy’n cynrychioli etholaeth yn ardal gwasanaeth heddlu Dyfed Powys, osgoi’r cwestiwn ac atebodd Gweinidog y Swyddfa Gymreig, Alun Cairns AS ar ran llywodraeth San Steffan. Dywedodd Jonathan Edwards bod yr ymateb wedi codi cwestiynau difrifol ynghylch yr hyn a gytunwyd gan Gomisiynydd yr Heddlu ers cyhoeddi’r cytundeb i achub Pen-bre ym mis Tachwedd.\nMeddai Jonathan Edwards mae’n “eithaf amheus” i’r Gweinidog llongyfarch y Comisiynydd dros gytundeb a fydd yn cael gwared â’r hofrennydd.\nDywedodd Mr Edwards ei fod yn mynd ar ôl cofnodion cyfarfodydd Bwrdd Strategol yr NPAS- sydd fel arfer yn cwrdd yn chwarterol, ond wnaeth gwrdd ym mis Rhagfyr, Ionawr a Chwefror- er mwyn ceisio canfod pa gynigion a gytunwyd gan Gomisiynydd yr Heddlu wedi hynny.\nAr hyn o bryd, meddai Mr Edwards ei fod methu cyrraedd unrhyw gasgliad arall ond i ddweud bod trigolion Dyfed Powys wedi “cael eu siomi yn llwyr”.\n“Mae’n eithaf amheus bod y Gweinidog yn gyflym i longyfarch ei gydweithiwr Ceidwadol ar ôl iddo arbed arian, ond ni wnaeth sôn o gwbl am y realiti sef colled ein hofrennydd heddlu.\n“Cyhoeddodd y Comisiynydd Heddlu ond pedwar mis yn ôl ei fod wedi sicrhau dyfodol yr hofrennydd a’r safle ym Mhen-bre, ond nawr mae’r NPAS wedi torri’r addewid.\n“Mae’r Gweinidogion nawr yn troelli hyn fel stori newyddion da sy’n fy ngadael yn hynod o ddrwgdybus ac yn codi cwestiynau difrifol ynglŷn â beth a gytunwyd yn y misoedd diwethaf. Yn wir, mae ymateb y Gweinidog i fy nghwestiwn Seneddol yn awgrymu bod y Comisiynydd wedi cytuno’n llwyr i symudiad hofrennydd yr heddlu o Ben-bre.\n“Credaf fod yna achos i archwilio penderfyniadau diweddar Fwrdd Strategol y NPAS- sy’n cyfri Mr Salmon yn aelod- felly rwyf wedi gofyn am gofnodion y cyfarfodydd.\n“Fel y mae pethau, rwy’n methu cyrraedd unrhyw gasgliad arall ond i ddweud p’un ai’n fwriadol neu’n anfwriadol, mae’r Comisiynydd wedi siomi trigolion Dyfed Powys yn llwyr. Fodd bynnag, gallaf sicrhau’r trigolion ni fyddaf yn rhoi terfyn ar fy ymgyrch i ddiogelu ein hofrennydd lleol.”


Newidiadau i drefniadau ymweld mewn ysbytai ym Mwrdd Iechyd Cwm Taf Morgannwg - Bwrdd Iechyd Prifysgol Cwm Taf Morgannwg\n› Newidiadau i drefniadau ymweld mewn ysbytai ym Mwrdd Iechyd Cwm Taf Morgannwg\nNewidiadau i drefniadau ymweld mewn ysbytai ym Mwrdd Iechyd Cwm Taf Morgannwg\nOherwydd y nifer gynyddol o gleifion sydd wedi cael canlyniad positif am COVID-19, a hynny yn ein hysbytai ac yn ein cymunedau, mae Bwrdd Iechyd Prifysgol Cwm Taf Morgannwg wedi cymryd y penderfyniad anodd i gyfyngu ymhellach ar ymweliadau yn ein hysbytai.\nEr lles diogelwch ein cleifion a’n staff, o 00:01 Ddydd Gwener 10 Medi, gofynnwn i aelodau o’r cyhoedd beidio ymweld ag unrhyw un o’n hysbytai, heblaw o dan yr amgylchiadau canlynol:\nMae’r claf yn derbyn gofal diwedd oes (bydd angen cytuno ar y trefniadau ymweld gyda Gwasanaethau Cleifion Mewnol ar gyfer Gofal Lliniarol Arbenigol);\nUn partner neu berson cefnogol sy’n cefnogi menyw unwaith ei bod wedi dechrau rhoi genedigaeth, ac yn y cyfnod yn syth ar ôl rhoi genedigaeth cyn i’r fam fynd adref neu cyn iddi gael ei symud i’r ardal ôl-enedigol. Fydd dim modd ymweld â’r wardiau cyn-geni na’r wardiau ôl-enedigol.\nBydd ymweliadau un partner mewn apwyntiadau ar gyfer sganiau uwchsain yn cael eu cyfyngu i’r apwyntiad 12 wythnos (y sgan dyddio) a’r apwyntiad 20 wythnos (sgan anomaledd), ac i rai sganiau sydd wedi eu trefnu trwy ein Gwasanaeth Beichiogrwydd Cynnar.\nMannau Paediatreg a newyddenedigol (un person yn unig ac ar ôl cytuno ar hynny â’r tîm clinigol).\nDylai cleifion sy'n mynd i apwyntiad claf allanol yn ein hysbytai wneud hynny ar eu pen eu hunain. Bydd ein staff yn rhoi cefnogaeth lle bo angen hynny.\nMae WiFi rhad ac am ddim ar draws ein safleoedd ac rydyn ni’n annog cleifion i gadw mewn cysylltiad yn ystod y cyfnod anodd hwn trwy ddefnyddio technoleg ar-lein.\nRydyn ni’n deall pa mor anodd y bydd ein cyfyngiadau ar ymweld i deuluoedd, ond cefnogwch ni i leddfu ar effaith y feirws hwn gymaint â phosib ac i gadw pawb yn ddiogel. Byddwn yn rhannu diweddariadau rheolaidd wrth i’r sefyllfa newid.\nEin blaenoriaeth ni bob amser yw iechyd a diogelwch cleifion, ymwelwyr, y rhai sy'n defnyddio ein gwasanaethau a'n staff yn ystod yr adeg heriol hon.\n“Cymeraf y cyfle hwn i atgoffa pawb o bwysigrwydd cael y brechiad rhag COVID-19 os ydyn ni’n mynd i lwyddo i arafu lledaeniad y feirws wrth i fisoedd y gaeaf nesáu.”\nOs ydych chi'n teimlo'n dost, hyd yn oed os ydych chi wedi derbyn y brechlyn, mae'n bwysig eich bod yn cael prawf COVID-19 cyn gynted â phosib a’ch bod yn hunan-ynysu hyd nes i chi gael eich canlyniad.


Soul K: Ynglŷn â Rhywioldeb Suenee Bydysawd\n4260x 08. 01. 2018 Darllenydd 1\nMutual gwybyddiaeth ymwybodol i ryw, pleser, angerdd, tynerwch, povíédání am rywioldeb - mae'r rhain i gyd bynciau yr ydym yn dweud wrthych am y llyfr coginio gwyllt Paul Dudková sy'n byw lle heddychlon, tawel yng ngogledd Sweden a Martina Vaverková sy'n helpu pobl i ddod â'r corff ac enaid i gydbwysedd. Bydd yr araith hefyd yn cael ei alw. esgidiau BOSONOHY, sy'n ysgogi mwy terfynau nerfau yn y traed a gall helpu poen diddiwedd yn ôl ac ar y cyd.\nByddai'n well gennyf ddefnyddio'r gair "gwybyddiaeth" na'r gair rhywioldeb, oherwydd mewn hen ieithoedd roedd y gair "cariadus" bob amser yn gwybod. Mae Hebraeg yn golygu y ddau. Mae'n amhosibl gwybod heb gariad ac ni ellir ei garu heb wybodaeth.\nTagiau: rhywioldeb, Sweden\n1 21479x Darllenydd 1


Comisiynydd Cenedlaethau’r Dyfodol a The Democracy Box yn Lansio Maniffesto Ar Gyfer Y Dyfodol – The Future Generations Commissioner for Wales\nComisiynydd Cenedlaethau’r Dyfodol a The Democracy Box yn Lansio Maniffesto Ar Gyfer Y Dyfodol\nMae pobl ifanc yng Nghymru wedi anfon neges gref cyn yr etholiadau lleol eleni – mae angen gwell mynediad i wasanaethau iechyd meddwl, teithio gwyrdd fforddiadwy a chamau gweithredu i fynd i’r afael ag anghyfiawnder yn yr hinsawdd a’r argyfwng natur.\nGyda phum wythnos yn unig nes bod Cymru’n pleidleisio, mae Comisiynydd Cenedlaethau’r Dyfodol, Sophie Howe, wedi lansio ei Maniffesto ar gyfer y Dyfodol: Ein Hetholiadau Lleol, sydd wedi’i ddatblygu gyda phobl ifanc ledled Cymru.\nRôl Sophie Howe fel Comisiynydd Cenedlaethau’r Dyfodol cyntaf y DU yw diogelu buddiannau cenedlaethau’r dyfodol, o dan Ddeddf Llesiant Cenedlaethau’r Dyfodol Cymru.\nMae’r Comisiynydd, mewn partneriaeth ag Omidaze Productions, yn datblygu prosiect The Democracy Box sy’n archwilio sut y gall pobl ifanc hysbysu ac ymgysylltu’n greadigol â phob cenhedlaeth am ein democratiaeth. Fel rhan o’i gwaith, a chanllawiau’r Ddeddf y dylai cyrff cyhoeddus gan gynnwys Llywodraeth Cymru gynnwys amrywiaeth o leisiau yn eu penderfyniadau, mae’r Comisiynydd wedi bod yn cydweithio â chyd-grewyr ifanc The Democracy Box, sef grŵp o bobl ifanc 16 oed. 26, wedi eu geni neu sy’n byw yng Nghymru.\nMae’r maniffesto newydd yn cynnwys 52 o argymhellion allweddol – yn cynnig pecyn beiddgar o fesurau i fynd i’r afael ag argyfyngau hinsawdd a natur mewn ffordd sydd hefyd yn hybu llesiant ac yn lleddfu’r argyfwng costau byw. Mae argymhellion wedi’u gwneud gyda chymorth pobl ifanc, a bydd llawer ohonynt yn pleidleisio am y tro cyntaf ar Fai 5.\nBuddsoddi ym myd natur a blaenoriaethu cyllid a chefnogaeth ar gyfer adfer cynefinoedd a bywyd gwyllt ar raddfa fawr, creu a chysylltedd.\nCyflwyno trafnidiaeth gyhoeddus am ddim i bobl ifanc yng Nghymru.\nCefnogi mesurau i fynd i’r afael â thlodi tanwydd, gan gynnwys ôl-osod stoc tai lleol.\nCefnogi mentrau anfeddygol a elwir yn ‘ragnodi cymdeithasol’ (e.e. chwaraeon, gwirfoddoli, gweithgareddau diwylliannol) i hybu iechyd a llesiant mewn cymunedau.\nGweithredu’n unol ag egwyddorion Cenedl Noddfa Llywodraeth Cymru a dangos sut y bydd gwasanaethau allweddol lleol a darpariaethau megis trafnidiaeth, addysg a thai yn cefnogi’r weledigaeth hon.\nDywedodd Comisiynydd Cenedlaethau’r Dyfodol Cymru, Sophie Howe:\n“Mae’n hanfodol bod pobol ifanc yn cael cyfle i lunio eu dyfodol, bod gwleidyddion yn gwrando arnyn nhw ac yn defnyddio Deddf Llesiant Cenedlaethau’r Dyfodol i greu’r Gymru rydyn ni i gyd ei heisiau. Mae pobl yng Nghymru ar hyn o bryd yn wynebu nifer enfawr o heriau gan gynnwys yr argyfwng costau byw, lefelau uchel o incwm ac anghydraddoldeb iechyd, tlodi tanwydd, iechyd meddwl ac ynysu cymdeithasol.\n“Nawr yw’r amser i awdurdodau lleol fabwysiadu pecyn beiddgar o fesurau i fynd i’r afael â’r heriau hyn mewn ffyrdd sy’n dod â manteision llesiant i bawb. Mae gwneud mynediad at drafnidiaeth gyhoeddus yn haws, buddsoddi mewn cartrefi sy’n defnyddio tanwydd yn effeithlon, gwella mynediad i fannau gwyrdd i gyd yn ffyrdd o wella iechyd a llesiant tra hefyd yn mynd i’r afael ag argyfyngau lluosog. Gyda llunio polisïau call, gellir mynd i’r afael â phroblemau’r presennol a’r dyfodol ar yr un pryd, ac mae gwneud y cysylltiadau hyn yn hollbwysig.\nMae ein cymunedau ledled Cymru yn parhau i wynebu heriau lluosog y mae’n rhaid i awdurdodau lleol a phartneriaid eraill fynd i’r afael â nhw. Mae’r golygfeydd trasig yn Wcrain a’r argyfyngau hinsawdd a natur parhaus yn gefndir anodd i’r etholiadau hyn, ond yn ein hatgoffa o’r rôl y gall ein cymunedau a’n sefydliadau democrataidd ei chwarae wrth ymdrechu am fyd gwell i genedlaethau’r dyfodol.”\nDywedodd Cyfrannwr The Democracy Box, Eva Franklin 16, o Gaerffili:\n“Mae ein lleisiau fel pobl ifanc mor bwysig oherwydd ni yw’r dyfodol, felly dylem godi llais am faterion er mwyn llunio’r dyfodol gorau i ni ei etifeddu.\n“Mae Deddf Llesiant Cenedlaethau’r Dyfodol yn hanfodol i sicrhau bod y rhai sy’n gwneud penderfyniadau yn paratoi’r llwybr gorau posibl i ni ei gymryd drosodd. Cymru yw’r unig wlad yn y byd sydd â’r ddeddf hon yn ei lle sy’n fy ngwneud yn falch o fod yn Gymraes!\n“Fe fydda’ i’n gallu pleidleisio am y tro cyntaf yn yr etholiadau lleol sydd i ddod ac mae’n hollbwysig bod pobl ifanc fel fi yn cyrraedd y polau piniwn ac yn dweud ein dweud oherwydd dyma’r ffordd fwyaf uniongyrchol o leisio’ch barn.”\nMae cyfres podlediadau Democracy Box yn un o sawl ffordd y mae’r cyd-grewyr ifanc yn ailddweud stori ein democratiaeth yn greadigol fel bod pawb yn gallu deall a chymryd rhan yn ein democratiaeth.\nGallwch wrando ar y ddwy gyntaf o chwe phennod podlediadau Democracy Box newydd sbon sydd wedi’u creu drwy’r bartneriaeth newydd hon a chanolbwyntio’n benodol ar gynyddu ymwybyddiaeth a dealltwriaeth o’r Ddeddf. Mae’r ddwy gyntaf o chwe phennod ddwyieithog yn edrych ymlaen at etholiadau lleol Mai 5ed, Deddf Llesiant Cenedlaethau’r Dyfodol a maniffesto’r comisiynydd, ac maent ar gael ar Apple a Spotify\nDan ofal cyd-grewyr The Democracy Box, Lloyd Mann, 17, o Drefynwy, Olivia Winter, 17, o Ddinas Powys, Katherine Rees, 24, o Abertawe a Rhys Alexander, 18, o Gaerdydd, ac mewn sgwrs ag aelodau ifanc o dîm y Comisiynydd maent yn archwilio eu dealltwriaeth o ddeddf cenedlaethau’r dyfodol, beth yw maniffesto a phwysigrwydd pleidleisio.\nMae’r bartneriaeth hefyd wedi comisiynu tri thrac cerddoriaeth newydd a fideos gan y cyd-grewyr ifanc sy’n dathlu ac yn egluro’r Ddeddf. Ysgrifennwyd a pherfformiwyd y cyntaf o’r rhain Where Will We Be, gan gyd-grewyr ifanc Democracy Box, Saskia Pay, 27, o Fro Morgannwg, a Blank Faceaka Josh Whyte, 24 o Gaerdydd.\nMae’r gân yn gofyn am ‘atebion nid esgusodion’ ac fe’i hysbrydolwyd yn rhannol gan araith a roddwyd i’r Cenhedloedd Unedig gan Gomisiynydd Cenedlaethau’r Dyfodol, Sophie Howe.\nMae’r Comisiynydd hefyd yn rhedeg Academi Arwain Cenedlaethau’r Dyfodol ac yn cyflogi Bardd Preswyl – sy’n cael ei ddal ar hyn o bryd gan Taylor Edmonds, 26, o Benarth. Mae Taylor ac aelodau’r Academi ill dau yn ymddangos yn y gyfres newydd hon o chwe phennod newydd o gyfres podlediadau The Democracy Box\nComisiynydd Cenedlaethau'r Dyfodol Cymru / Cadeirydd y Grŵp Llywio


Torïaid yn dewis pwy fydd y ddau ymgeisydd terfynol – Golwg360\n20 Mehefin 2019 am 07:09 Diweddarwyd am 11:50\nFe fydd Aelodau Seneddol Torïaidd yn dewis y ddau ymgeisydd a fydd yn mynd drwodd i rownd derfynol etholiad yr arweinyddiaeth heddiw.\nPedwar sydd ar ôl yn y ras bellach ers i Rory Stewart ddod yn olaf yn y bleidlais ddoe.\nAelodau’r blaid ar lawr gwlad wedyn fydd yn cael dewis rhwng y ddau ymgeisydd a ddaw i’r brig heddiw.\nMae’r cyn-ysgrifennydd tramor Boris Johnson fwy neu lai’n sicr o fod yn un ohonyn nhw ar ôl sicrhau pleidleisiau 143 allan o’r 313 AS ddoe.\nJeremy Hunt, Michael Gove a Sajid Javid yw’r tri arall sydd ar ôl, a bydd y cyhoeddiad terfynol yn cael ei wneud am 6 o’r gloch heno.\nFe fydd y 160,000 o aelodau’r Blaid Geidwadol yn cael dewis pa un o’r ddau fydd y prif weinidog nesaf mewn pleidlais bost dros y mis nesaf.


Mansel Thomas – Discover Welsh Music\nMansel Thomas 1909-1986\nCerddor Cymreig nodedig oedd Mansel Thomas – yn gyfansoddwr, pianydd, arweinydd, beirniad, arholwr, Cyfarwyddwr Gwyliau a Phennaeth Cerddoriaeth BBC Cymru. Cafodd fywyd prysur ac amrywiol iawn ym myd cerddoriaeth ond ei brif ddiléit oedd cyfansoddi ac mae’r holl gyfansoddiadau o’i eiddo’n tystio i hyn – dros 400 o deitlau bellach mewn print.\nYn frodor o’r Rhondda Fach, enillodd Ysgoloriaeth y Rhondda ac yn 16 oed aeth i’r Academi Gerdd Frenhinol yn Llundain i astudio cyfansoddi a’r piano. Yn y fan honno, cafodd gyfnod disglair iawn fel myfyriwr, gan ennill gwobrau arbennig ac yn graddio ym 1930 gyda gradd B.Mus allanol o Durham. Yna, treuliodd pum mlynedd arall yn Llundain fel cyfansoddwr, arweinydd a répétiteur ac ym 1936 ymunodd â’r BBC yng Nghaerdydd fel cynorthwyydd cerdd a dirprwy arweinydd Cerddorfa Gymreig y BBC oedd newydd ei ffurfio.\nAr ôl gwasanaethu yn y rhyfel, dychwelodd i’r BBC a daeth yn Brif Arweinydd y gerddorfa ac ym 1950 fe’i penodwyd yn Bennaeth Cerdd BBC Cymru. Dyma flynyddoedd ffurfiannol a chynyddodd amlder ac ansawdd darllediadau o gerddoriaeth Gymreig ac artistiaid o Gymru o dan ei wyliadwriaeth graff a phroffesiynol. Fodd bynnag, ym 1965, ymddeolodd o’r BBC er mwyn ymroi i gyfansoddi ac ar ôl hynny cynhyrchodd yr hyn sydd fwy na thebyg ei gorpws pwysicaf o gyfansoddiadau, yn enwedig mewn meysydd corawl a lleisiol, gan gynnwys gweithiau i’r Arwisgo Brenhinol ym 1969. Ceir dros 150 o ganeuon unawd a threfniannau gwreiddiol megis Y Bardd, A Hymn to God the Father a’r setiau o ddeuddeg cân gan gynnwys Caneuon Grace a Siân. Mae’r gerddoriaeth gorawl yn cynnwys sawl grŵp – corau meibion, merched, cymysg a phlant – gan gynnwys motetau, anthemau, rhan-ganeuon, trefniannau a gweithiau corawl mwy megis Salm 135, y cantata In Praise of Wisdom a’r Three Songs of Enchantment. Mae ei weithiau offerynnol niferus yn defnyddio ensemblau amrywiol ac fe’u coronir gan ei Bumawd i’r Piano, Mân Amrywiadau (band pres) a Thema ac Amrywiadau (cerddorfa).\nMae Ymddiriedolaeth Mansel Thomas, a sefydlwyd er cof amdano, yn sicrhau bod ei gynhysgaeth gyfansoddol enfawr yn cael ei chyhoeddi a’i hyrwyddo. I berfformwyr mae llawer i’w ddarganfod yng nghrefftwaith medrus ac arddull deniadol cerddoriaeth y cyfansoddwr hwn.\nWith thanks to Terence Gilmore-James of the Mansel Thomas Trust. / Gyda ddiolch i Terence Gilmore-James o'r Ymddiriedolaeth Mansel Thomas.\nMansel Thomas's manuscripts are held at the National Library of Wales. Please visit the database of their collection here.\nMae llawysgrifau Mansel Thomas o fewn casgliad Llyfrgell Genedlaethol Cymru. Ewch i chwilio'u bas data yma.\nDaffodils – TTBB & SATB (1927/1939)\nCyfansoddwyd y rhan-gân hon yn ystod blynyddoedd cynnar Mansel Thomas fel myfyriwr yn yr Academi Gerdd Frenhinol yn Llundain lle bu’n astudio cyfansoddi a’r piano o 1925. Fe’i hysbrydolwyd i osod i gôr meibion y gerdd To Daffodils gan y bardd telynegol a chlerigwr Seisnig, Robert Herrick (1591-1674) a dyma a anfonodd i Gôr Meibion Pendyrys a ffurfiwyd ym 1924 ac a glywyd ganddo yn ymarfer mewn ysgol iau ger ei gartref yn Tylorstown yn y Rhondda Fach. Derbyniwyd llawysgrif y rhan-gân ym 1927 ac mae tystiolaeth o berfformiad yn y Saesneg gan gôr meibion (Cymdeithas Glee) yr un flwyddyn a hefyd o ddarllediadau radio mynych yng Nghymru ar ôl hynny. Cadwodd le mor gadarn yn repertoire y côr ac roedd mor boblogaidd gofynnodd W.S. Gwynn Williams (Cyhoeddiadau Gwynn) i’r cyfansoddwr am addasiad i leisiau cymysg (SATB) a gyhoeddwyd (dan y teitl Daffodils) ym 1939. Ar yr adeg honno, ychwanegwyd fersiwn o’r gerdd yn y Gymraeg gan T. Gwynn Jones dan y teitl Cennin Aur.\nMae’r gerddoriaeth yn adlewyrchu’n dyner edifeirwch y gerdd bod cennin Pedr y gwanwyn yn ‘… haste away so soon’, einioes, fel i ni feidrolion, sydd ond yn fyr. Mae’r gosodiad cerddorol gan y cyfansoddwr yn ei arddegau’n nodedig am aeddfedrwydd ei fframwaith melodig, gweadol a harmonig ac yn enwedig hefyd am ei sensitifrwydd i rythmau amrywiol y gerdd y mae’n eu dehongli gyda sicrwydd mydryddol disglair.\nCaneuon Grace a Siân (1945)\nCyhoeddwyd y Deuddeg Cân i Blant hyn gan Mansel Thomas ym 1964 gan Wasg Prifysgol Cymru, ond fe’u cyfansoddwyd ugain mlynedd ynghynt. Mae’r sgôr leisiol yn disgrifio’r caneuon fel Trefniannau o Hwiangerddi Cymraeg a cherddi gan I.D. Hooson ac Eifion Wyn (Eliseus Williams). Geiriau Saesneg gan Iolo Davies. Ychwanegwyd y Rhagair canlynol gan y cyfansoddwr:\n“Ysgrifennwyd Caneuon Grace a Siân tra oeddwn wedi fy lleoli ym Mrwsel fel aelod o Luoedd E.F. ar ddiwedd yr Ail Ryfel Byd. Twts bach oedd Grace a Siân ar y pryd ac ysgrifennais y caneuon fel y gallent gael eu canu iddynt. Nid yw hyn yn golygu bod y caneuon eu hunain yn rhy anodd i blant eu canu a gobeithiaf y bydd llawer o blantos yn cael pleser o’u dysgu.”\nRoedd Grace a Siân wedi ymgyffroi’n lân pan gyrhaeddodd yr amlen gyda’r llawysgrifau (dyddiedig ‘Medi 1945’) o Frwsel! Yn fuan iawn synhwyrodd y merched fod i’r caneuon alawon hynod ddeniadol a chofiadwy, boed yn sionc neu’n fyfyriol, ac mae rhan y piano’n ychwanegu’n fawr at gymeriad a naws pob un. Mae’r rhan fwyaf o’r caneuon yn para llai na munud ac ar recordiad LP Cwaliton (QMP 2000) gan Esme Lewis (Soprano) gyda’r cyfansoddwr yn cyfeilio iddi, mae’r holl ganeuon yn para llai na deuddeg munud. Ceir dau recordiad masnachol arall o’r caneuon sydd hefyd yn haeddu cael eu hailgyhoeddi ar CD. Mae’r caneuon hyn yn addas iawn i’w perfformio gan gantorion ifainc ac ifainc iawn, boed fel unigolion neu mewn grwpiau unsain.\nY Bardd – sgôr gerddorfaol(1946/1957)\nYn aml, cyfeirir at “Y Bardd” fel un o’r gorau o’r holl ganeuon unawd gan gyfansoddwr o Gymru – yn bendant dyma farn y cyfansoddwr William Mathias yn ei deyrnged goffa i Mansel Thomas ym 1986 – “…..os oes gosodiad mwy hiraethus i eiriau Cymraeg na’r Bardd ni wn amdano.” Bu Aneirin Talfan Davies, Pennaeth Rhaglenni BBC Cymru a chydweithiwr i Mansel Thomas, yn talu teyrnged i’r bardd a chyfansoddwr mewn nodyn ar glawr LP fel hyn:\n“Mae englynion R. Williams Parry, in memoriam Hedd Wyn, wedi mynegi’r galar hwnnw mewn geiriau aruchel, ac mae eu dwysdeimlad wedi’i amlygu’n dda yn y trefniant gogoneddus hwn gan Mansel Thomas.”\nCyfansoddwyd y gerddoriaeth ar gyfer y gân hon ym mlynyddoedd cynnar yr Ail Ryfel Byd ac fe’i cyhoeddwyd ym 1945 fel can i bob cwmpasran leisiol ac eithrio’r bas. Ar ôl dychwelyd ym 1946 o wasanaethu yn y rhyfel (dramor yn bennaf), ymgymerodd Mansel Thomas â swydd uwch yn y BBC fel Prif Arweinydd Cerddorfa Gymreig y BBC ar ei newydd wedd, a chododd y cyfle wedyn i berfformio’r gân hon gyda cherddorfa. Roedd ei offeryniaeth yn cymryd i ystyriaeth yr adnoddau cymharol fach oedd ar gael a chymeriad cynnil ei drefniant o’r geiriau – llinynnau â ffliwt, clarinét, corn a thelyn. Roedd y llinynnau’n cadw ymhell o fewn cwmpas rhan y piano, gyda’r nodweddion a roddwyd i’r offerynnau chwyth yn tueddu at ddeunydd unawd ac ychwanegiad at yr alaw. Fodd bynnag, wrth i adnoddau’r gerddorfa gynyddu ar ddechrau’r 1950au, galluogwyd Mansel Thomas i greu gweadau cerddorfaol cyfoethocach drwy ddyblu’r adran chwyth a chyflwyno aml i sgôr ‘divisi’ ar gyfer y llinynnau – gan ddwysáu ac ehangu cwmpasrannau’r llinynnau, nid yn unig ar y dechrau, ond hefyd yn yr adran ganolog fwy angerddol ac ar gyfer y codeta cordiol olaf.\nFelly, roedd yr ‘Offeryniaeth Newydd’ (chwedl yntau) hefyd yn barod ar gyfer recordiad LP Cwaliton o’r gân ym 1957 gan yr unawdydd Helen Watts (contralto) gyda Cherddorfa Symffoni Llundain dan arweiniad Mansel Thomas – recordiad o gryn werth ac mae’n hen bryd iddo gael ei ailgyhoeddi ar CD!


Cyngor Tref Blaenau Ffestiniog yw’r trydydd i alw am annibyniaeth – Golwg360\n14 Mehefin 2019 am 11:32 Diweddarwyd 15 Mehefin 2019 am 09:51\nMae Cyngor Tref Blaenau Ffestiniog wedi pleidleisio’n unfrydol tros gefnogi annibyniaeth i Gymru.\nGan ddilyn esiampl cynghorau trefi Machynlleth a Phorthmadog, dyma’r trydydd cyngor tref i wneud datganiad o’r fath yng Nghymru.\nCafodd y cynnig ei gyflwyno gan y cynghorydd Erwyn Jones, ac mae’n dweud bod y datganiad yn gyfle i’r cyngor ddangos “arweiniad i’r ardal”.\n“Yn y cyfnod sydd ohoni, gyda Brexit yn mynd ragddo, mae Prydeindod yn cael ei chwyddo,” meddai wrth golwg360.\n“Felly mae’n bwysig ein bod ni’n dangos mai Cymru ydym ni, ac ein bod ni’n codi llais dros Gymru – lle bod ni’n cael ein boddi yn y môr afiach yma o Brydeindod…\n“Bach iawn yw ein dylanwad o fewn Cymru, wrth gwrs. Ond rydym yn gobeithio annog pobol eraill i godi llais. A bydd yn rhaid i’r llywodraethau uwch gymryd sylw yn y pendraw.”\nCoeden fach yn tyfu’n fawr\nUn o gynghorwyr ward Bowydd a Rhiw, Annwen Daniels, wnaeth eilio’r cynnig; ac mae hi’n awyddus i weld y cyngor sir yn dilyn eu hesiampl.\n“Dw i’n gobeithio bydd pob cyngor tref a phlwy yng Nghymru yn ein dilyn,” meddai wrth golwg360.\n“Buasai’n neis gweld Cyngor Sir Gwynedd yn gwneud yn union yr un fath. Rŵan ydy’r adeg i fynd ymlaen. Gyda Brexit â phob dim yn mynd rhagddo, rŵan ydy’r amser i fynd yn annibynnol…\n“Os gewch chi sawl peth bach yn dod at ei gilydd, mae’n mynd yn entity mawr yn y pen draw. Gallwn roi mwy o bwysau ar Gaerdydd [trwy wneud hyn]. Mae coeden fach yn tyfu’n un fawr!”


24 05 2016 Methu â choginio, medru maethu! - Cyngor Bwrdeistref Sirol Pen-y-bont ar Ogwr\nMethu â choginio, medru maethu!\nMae canlyniadau o arolwg ymhlith plant a phobl ifanc sy’n derbyn gofal maeth wedi dangos nad oes angen bod yn gogydd da i fod yn ofalwr maeth gwych – y gallu i ddarparu diogelwch, cefnogaeth a chariad yw’r cynhwysion pwysicaf!\nCynhaliwyd yr arolwg gan y Rhwydwaith Maethu, a chafwyd 261 o ymatebion gan blant a phobl ifanc sydd â phrofiad o ofal maeth.\nCawsant eu holi ynglŷn ag ystod o faterion i geisio nodi beth, yn eu barn nhw, yw’r rhinweddau a’r sgiliau allweddol y mae eu hangen i faethu, ac ynglŷn â’r gwahaniaeth y mae’r rhinweddau hyn yn eu gwneud i fywydau plant sy’n byw mewn gofal maeth.\nY tair rhinwedd bennaf y nododd y plant a’r bobl ifanc eu bod yn allweddol i ofalwr maeth da oedd:\neu gwneud i deimlo yn saff ac yn ddiogel (67 y cant)\neu cefnogi a’u helpu (61 y cant)\neu caru (54%)\nDim ond 14 y cant a oedd o’r farn ei bod yn bwysig i ofalwr maeth fod yn gogydd da.\nLansiwyd canlyniadau’r arolwg i nodi dechrau Pythefnos Gofal Maeth (16-29 Mai). Thema ymgyrch eleni yw Amser i Faethu, Amser i Ofalu i gydnabod bod plentyn neu berson ifanc ledled y DU yn dod i’r system ofal ag angen am deulu maeth bob 20 munud.\nMeddai Aelod Cabinet dros Wasanaethau Gofal Plant a Chydraddoldeb y Cyngor, y Cynghorydd Hailey Townsend: “Mae’r ymchwil hwn yn dilysu yr hyn yr ydym wedi bod yn ei ddweud yn ein hymgyrchoedd ni. Mae prinder gofalwyr maeth yn ardal Pen-y-bont ar Ogwr ar hyn o bryd, ac mae angen i bobl ystyried cynnig darparu cartref diogel, llawn cariad a chefnogaeth i blant a phobl ifanc sy’n agored i niwed er mwyn rhoi cyfle iddynt ffynnu a llwyddo.\n“Yn benodol, mae angen parhaus am ragor o deuluoedd maeth i ddarparu cartrefi i bobl ifanc yn eu harddegau, plant anabl a grwpiau o frodyr a chwiorydd.\n“Heb ragor o deuluoedd maeth yn 2016, bydd rhai plant yn gorfod byw yn bell o’u teulu, eu hysgol a’u ffrindiau, neu gael eu gwahanu oddi wrth eu brodyr a’u chwiorydd, neu gael eu rhoi gyda gofalwr maeth nad yw’r sgiliau neu’r profiad cywir ganddo i ddiwallu eu hanghenion penodol.\n"Mae ymgyrchoedd megis Pythefnos Gofal Maeth yn ffordd wych i ni amlygu swyddogaeth gofalwr maeth ac i roi gwybod i bobl gymaint o gyfle gwych y mae’n ei ddarparu. Mae gan bob math o bobl wahanol y sgiliau a’r rhinweddau i faethu ac rydym yn gobeithio y bydd pobl yn defnyddio Pythefnos Gofal Maeth i wybod mwy am ddod yn ofalwr maeth. Mae maethu yn waith hynod o bwysig gan ei fod yn fuddiol i rai o’r plant mwyaf agored i niwed yn ein cymdeithas, gan eu helpu i ddatblygu dyfodol llewyrchus a hyderus.”\nMae Cyngor Bwrdeistref Sirol Pen-y-bont ar Ogwr yn derbyn ceisiadau i faethu o bob sector o’r gymuned. Nid oes terfyn oedran uchaf a gall pobl fod yn sengl, yn briod, yn byw gyda rhywun, mewn perthynas heterorywiol neu â rhywun o’r un rhyw, yn berchen ar eu cartref neu’n rhentu.\nMae angen i ymgeiswyr fod dros 21 a bod ag ystafell sbâr (neu ystafelloedd sbâr i frodyr a chwiorydd) yn eu cartref.\nMae dod yn ofalwr maeth yn cynnig llwybr gyrfa newydd sy’n cynnwys cymorth ariannol a chyfle i gael hyfforddiant a dysgu sgiliau newydd.\nI ddysgu mwy am ymgyrch Pythefnos Gofal Maeth eleni, ewch i www.timetocare.wales. Am ragor o wybodaeth am ddod yn ofalwr maeth, ffoniwch (01656) 642674.


Bydd cynllun cymhelliant pwnc blaenoriaeth newydd yn cael ei lansio ar gyfer blwyddyn academaidd 2022 i 2023. Bydd y cynllun hwn yn parhau i gymell yr athrawon hynny sydd eu hangen fwyaf yn ysgolion Cymru. Bydd gan bob myfyriwr TAR Uwchradd sy'n astudio TAR Bioleg, Cemeg, Dylunio a Thechnoleg, Technoleg Gwybodaeth, Mathemateg, Ieithoedd Tramor Modern (ITM), Ffiseg a Chymraeg, gyda dosbarthiad gradd blaenorol o 2.2 neu uwch, hawl i dderbyn cymhelliant o £15,000. Gwneir y cymelldaliadau o gyfanswm o £15,000 mewn tri rhandaliad ar yr adegau canlynol yn ystod rhaglen AGA a dechrau gyrfa myfyriwr:\n1) £3,000 ym mis Ionawr ar ôl cwblhau tymor cyntaf ei gwrs TAR\n2) £6,000 ym mis Gorffennaf/Awst ar ôl cwblhau ei gwrs TAR yn llwyddiannus ac ar ôl dyfarnu SAC iddo\n3) £6,000 ar ôl cwblhau’r broses sefydlu yn llwyddiannus yng Nghymru.\nSylwer mai dim ond llwybr TAR Gynradd ac Uwchradd amser llawn y mae Prifysgol Abertawe yn ei gynnig. Am ragor o wybodaeth, ewch i dudalennau'r cwrs TAR.


Project Ymchwil Caffael Cyhoeddus "Ennill wrth Dendro" | Y Gyfraith Bangor | Prifysgol Bangor\nEnnill wrth Dendro\nProject Ymchwil Caffael Cyhoeddus "Ennill wrth Dendro"\nMae “Ennill wrth Dendro” yn broject strategol, gwerth 3.7 miliwn Ewro dros 41 mis, wedi’i anelu at weddnewid profiadau tendro cyhoeddus Cyflenwyr Brodorol Bychain (SIS sydd yn cynnwys SME a sefydliadau Trydydd Sector megis Elusennau) yn rhanbarth INTERREG Iwerddon/Cymru.\nMae “Ennill wrth Dendro” yn canolbwyntio ar godi lefelau sgiliau SIS i ennill contractau sector cyhoeddus a chynyddu lefelau sgiliau caffaelwyr cyhoeddus yng Nghymru ac Iwerddon fel bo modd iddynt weithredu mewn ffyrdd sydd yn ystyried bregusderau SIS yn eu gweithgareddau tendro. Mae project “Ennill wrth Dendro”, arweinir gan Sefydliad ar gyfer Astudiaethau Cystadleuaeth a Chaffael Ysgol y Gyfraith Prifysgol Bangor, yn cael ei ariannu’n rhannol gan y Gronfa Ddatblygu Rhanbarthol Ewropeaidd (ERDF) trwy raglen Iwerddon Cymru (INTERREG4A)\nDros y 3 blynedd nesaf, bydd y partneriaid “Ennill wrth Dendro” - Sefydliad ar gyfer Astudiaethau Cystadleuaeth a Chaffael Ysgol y Gyfraith Prifysgol Bangor; Uned Caffael Strategol Prifysgol Dinas Dulyn; a Sefydliad Gwyddelig Rheoli Pwrcasu a Deunyddiau - yn anelu i ddatblygu:\nArweiniad Addysgol Cyfreithiol ac Astudiaethau Achos mewn Saesneg Plaen ar y Cyfarwyddyd Remedies EU 2009 chwyldroadol, gan bwyso ar arbenigedd diguro Prifysgol Bangor\nRhaglen Adolygu Cyflenwyr (yn mabwysiadau methodoleg o Gymru) a fydd yn galluogi SIS Gwyddelig i ddeall pam na wnaethant ennill tendrau yn y gorffennol, gan wella sgiliau a symbylu SIS i ail- afael yn y broses o dendro gydag optimistiaeth newydd.\nFframwaith Hyfedredd Caffael Cefnogi SIS, ble fo caffaelwyr yn ystyried bregusderau SIS mewn modd gweithredol wrth ddylunio tendrau\nBanc o Astudiaethau Achos perthnasol ac arweiniad addysgol i helpu caffaelwyr oresgyn ardrawiadau hysbysebu o dan drothwy’r UE, gan wella mynediad SIS I gyfleon.\nErfyn Addysgol “Gwiriad Iechyd” Ar-lein i alluogi SIS i hunanwerthuso pa mor barod y maent ar gyfer tendro.\nRhaglen hyfforddi arloesol ar gyfer caffaelwyr ac SIS sy’n cynnwys y rhannau 1-5 uchod fel rhan allweddol ohono. Bydd WIT hefyd yn datblygu rhaglen gaffael Addysg Uwch traws-ffiniol ar gyfer caffaelwyr ac SIS.


COVID-19: gwaith i atal digartrefedd ym Môn – MônFM\nHome / Cymraeg • MônFM • Newyddion / COVID-19: gwaith i atal digart …\nBydd nifer o gabanau yn cael eu hadeiladu i atal pobl rhag dod yn ddigartref yn wyneb y clefyd Coronafeirws ym Môn.\nYn ôl y cyngor sir, gwelwyd cynnydd sylweddol yn y nifer o bobl sydd angen llety argyfwng.\nBydd naw caban yn cael eu gosod dros dro ar hen safle cartref gofal Plas Penlan, ar gyrion tref Llangefni, yr wythnos hwn. Bydd y gwaith yn rhan o fesurau lletya argyfwng fel diffinnir gan Lywodraeth Cymru.\nEglurodd Pennaeth Gwasanaeth Tai y cyngor, Ned Michael: ”Rydym wedi gweld cynnydd sylweddol yn y nifer o drigolion yr ynys sydd angen llety argyfwng dros dro.”\n”Yr adeg yma llynedd roedd gennym 13 o unigolion mewn llety argyfwng – yr wythnos diwethaf roedd gennym 31 o unigolion angen llety argyfwng.”\n”Mae hynny’n dangos y gofyn aruthrol yr ydym wedi ei weld am lety argyfwng dros dro ers dyfodiad y Coronafeirws. Bydd y cabanau yma, felly, yn ein galluogi ni amddiffyn trigolion bregus o fewn ein cymdeithas.”\nMae’r safle wedi ei ddewis gan ei fod gyda chyfleusterau fel dŵr, trydan a gwasanaethau eraill yno yn barod.\nGan fod Rheolaethau Cynllunio newydd dros dro eisoes mewn lle, mae’r datblygiad yn Gynllun a Ganiateir dan orchymyn Cynllunio Tref a Gwlad 2020 am hyd at 12 mis yn unig.\nMae trigolion sydd yn byw o fewn 100 medr i’r safle eisoes wedi derbyn llythyr yn egluro’r hyn fydd yn digwydd.\nYchwanegodd y deilydd portffolio Tai, y Cynghorydd Alun Mummery: ”Rydym yn deall bod cael gwybod am ddatblygiad fel hyn ar fyr rybudd fel hyn yn mynd i fod o bryder i drigolion ond rhaid pwysleisio mae trefniant dros dro ydi hwn.”\n”Mae swyddogion y Gwasanaeth Tai yn gweithio dan amodau anodd iawn ar hyn o bryd ond mae darparu’r llety argyfwng yma yn ofynnol. Bydd y cabanau ym Mhlas Penlan yn cynyddu’r llety argyfwng dros dro sydd gennym ar gyfer unigolion bregus.”\nMae’r Gwasanaeth Tai wedi ymgynghori gyda’r Gwasanaethau Tan a’r Heddlu er mwyn lleihau unrhyw risgiau posib. Bydd y safle yn cael ei ddiogelu gan system CCTV yn ogystal.\nBydd swyddogion Tai yn rhoi cefnogaeth i bawb sydd yn aros ar y safle gan ymweld â nhw mwy nag unwaith mewn diwrnod. Byddent hefyd yn sicrhau bod unigolion yn deall gofynion pellter cymdeithasol cyn iddynt symud mewn i’r unedau.\nYchwanegodd llefarydd ar ran y cyngor: ”Pan fydd unrhyw newid mewn rheoliadau Llywodraeth o ran pellter cymdeithasol, bydd y Gwasanaeth Tai yn gwneud ei orau i symud y bobl sydd yn aros yn y cabanau cyn gynted â phosib.”\n”Y bwriad yw gwneud yn siŵr bod pobl yn mynd i gartref parhaol cyn gynted â phosib neu yn gallu dychwelyd i’w prif gartref.”\n”Yr amser hiraf all y cabanau fod ar safle Plas Penlan yw 12 mis er nid ydym yn rhagweld byddent yno am y cyfnod yma. Bydd y cabanau’n cynnig llety argyfwng dros dro ar gyfer hyd at naw o unigolion.”


Aelwydydd yng Nghymru yn cael eu hannog i arbed dŵr ac ynni | CCW\nAelwydydd yng Nghymru yn cael eu hannog i arbed dŵr ac ynni\nGallai newidiadau bach arwain at arbedion gwerthfawr ym miliau ynni a dŵr defnyddwyr, yn ôl Cyngor Defnyddwyr Dŵr Cymru, sy’n cefnogi’r Wythnos Arbed Ynni Fawr (20-24 Hydref).\nMae’r Cyngor Defnyddwyr Dŵr yn annog defnyddwyr yng Nghymru i feddwl am sut maen nhw’n defnyddio dŵr poeth ac i weld a allai awgrymiadau arbed arian y corff gwarchod dŵr arwain at arbedion cyson.\nTrwy ddefnyddio dŵr poeth yn fwy effeithlon, gallai aelwydydd weld gostyngiad yn eu bil ynni, ac fe allai’r rhai hynny sy’n talu am eu dŵr trwy fesurydd weld gostyngiad yn eu bil dŵr hefyd.\nGall defnyddio llai o ddŵr poeth hefyd helpu i leihau ôl troed carbon pob defnyddiwr, gan helpu i ddiogelu’r amgylchedd a gwarchod adnoddau gwerthfawr.\nDywedodd Diane McCrea, Cadeirydd Pwyllgor Cymru y Cyngor Defnyddwyr Dŵr: “Gall newidiadau bach wneud gwahaniaeth mawr, yn enwedig ar gyfer yr aelwydydd niferus sy’n cael trafferth cael deupen llinyn ynghyd.\n“Trwy ddarllen ein hawgrymiadau da a’u rhoi ar waith, bydd defnyddwyr yn gallu gweld bod sawl ffordd o arbed dŵr, ynni ac arian ar gael a fydd yn helpu’r amgylchedd ar yr un pryd.”\nMae awgrymiadau da’r Cyngor Defnyddwyr Dŵr yn cynnwys:\nDefnyddiwch gyfrifiannell mesurydd dŵr y Cyngor Defnyddwyr Dŵr yn ccwater.org.uk/watermetercalculator i weld a allai newid o daliadau heb eu mesur i fesurydd dŵr arbed arian i chi. Os oes mwy o ystafelloedd gwely yn eich cartref na phreswylwyr, byddai’n sicr yn werth i chi ystyried gosod mesurydd – mewn rhai achosion gall newid i fesurydd arbed mwy na £100 y flwyddyn i gwsmeriaid.\nRhowch wasieri newydd yn lle rhai sydd wedi treulio ar dapiau sy’n gollwng. Mae tap dŵr poeth sy’n diferu yn gwastraffu dŵr ac ynni a, dros flwyddyn, fe allai ychwanegu mwy na £18 at eich bil dŵr blynyddol yn ddiangen os ydych chi’n talu trwy fesurydd.\nAr gyfer pob munud yn llai y treuliwch yn y gawod, fe allech arbed rhwng £5 a £10 oddi ar eich biliau ynni yn ystod y flwyddyn.\nGosodwch ben cawod sy’n arbed dŵr, sy’n gallu lleihau faint o ddŵr a ddefnyddir gan tua 30 y cant. Mae’r rhan fwyaf o gwmnïau dŵr yn cynnig dyfeisiau arbed dŵr – ewch i ccwater.org.uk/savewaterandmoney i gael rhagor o wybodaeth.\nPan fyddwch chi’n berwi’r tegell, peidiwch â’i lenwi â mwy o ddŵr nag sydd ei angen. Mae dwy ran o dair ohonom yn berwi mwy o ddŵr nag sydd ei angen arnom.\nMae bath cyffredin yn defnyddio 80 litr o ddŵr, felly, wrth adnewyddu eich ystafell ymolchi, dewiswch un sy’n dal llai o ddŵr ac sydd â thapiau llif is ac fe allech arbed dŵr ac arian.\nGwnewch yn siwr fod y peiriant golchi llestri neu’r peiriant golchi dillad yn llawn cyn ei ddefnyddio, a cheisiwch osgoi defnyddio’r rhaglen hanner llwyth. Mae rhaglenni hanner llwyth yn defnyddio llawer mwy na hanner yr ynni a’r dŵr na llwyth llawn.\nInswleiddiwch eich tanc dŵr poeth er mwyn osgoi gwastraffu ynni i’w gadw’n boeth. Gallai siaced a osodwyd o’i amgylch yn dynn arbed tua £30 y flwyddyn.\nMae rhagor o awgrymiadau ar arbed dŵr a gwybodaeth ar gael yn www.ccwater.org.uk/savewaterandmoney\nMae gwefan yr Ymddiriedolaeth Arbed Ynni www.energysavingtrust.org.uk yn cynnig llawer o gyngor ar sut i wneud eich cartref yn fwy effeithlon o ran dŵr ac ynni.\nMae’r Wythnos Arbed Ynni Fawr yn ymgyrch ar y cyd rhwng yr Ymddiriedolaeth Arbed Ynni, yr Adran Ynni a Newid Hinsawdd (DECC) a Chyngor ar Bopeth.


Mae cartrefi oer yn cael cryn effaith ar iechyd pobl. Un o'r ffyrdd gorau o gadw eich hun yn iach yn ystod y gaeaf yw cadw'n gynnes.\nWrth gadw'n gynnes dros fisoedd y gaeaf, gall hyn helpu i gadw'r annwyd neu'r ffliw draw neu atal cyflyrau iechyd mwy difrifol fel trawiad ar y galon, strôc, niwmonia ac iselder.\nRydych chi'n fwy tebygol o gael y problemau hyn os ydych chi'n agored i gael afiechydon sy'n ymwneud â'r oerfel oherwydd un neu ragor o'r canlynol:\neich bod chi dros 65 oed\neich bod chi ar incwm isel (felly yn methu fforddio talu am wres)\nbod gennych chi gyflwr iechyd tymor hir fel clefyd y galon, yr ysgyfaint neu'r arennau\neich bod chi'n anabl\nMae'r ffliw yn salwch heintus iawn ac mae'n gallu lledaenu'n gyflym. Os oes perygl y bydd y ffliw yn achosi cymhlethdodau i chi, efallai y byddwch yn gymwys i gael pigiad ffliw am ddim.\nSut mae cadw'n gynnes\nWrth roi cyngor am baratoi ar gyfer y gaeaf, nod y llywodraeth yw lleihau afiechydon a marwolaethau sy'n gysylltiedig ag oerfel. Dyma'r prif awgrymiadau:\nCadwch eich cartref yn gynnes. Dylai eich prif ystafell fyw fod rhwng 18-21C (65-70F) a gweddill y tŷ ar ddim llai na 16C (61F) f. Gallwch ddefnyddio potel dŵr poeth neu flanced drydan hefyd (ond nid ar yr un pryd) i gadw'n gynnes pan fyddwch chi yn y gwely.\nBwytwch yn dda. Mae bwyd yn ffynhonnell hanfodol o egni, sy'n helpu i gadw eich corff yn gynnes. Ceisiwch wneud yn siŵr eich bod yn cael prydau a diodydd poeth yn rheolaidd yn ystod y dydd a symudwch o gwmpas yn y tŷ os gallwch chi.\nLapiwch yn gynnes, pan fyddwch chi tu mewn a'r tu allan. Gwisgwch haenau o ddillad i gadw'n gynnes a gwisgo esgidiau â gafael da oddi tanynt os byddwch chi'n mynd allan. Os yw'n bosib, arhoswch tu mewn yn ystod cyfnodau oer os oes gennych broblemau ar y galon neu broblemau anadlu.\nCofiwch fynd i weld perthnasau neu gymdogion oedrannus i wneud yn siŵr eu bod yn ddiogel ac yn iach. Gwnewch yn siŵr eu bod yn ddigon cynnes, yn enwedig yn y nos, a bod ganddyn nhw ddigon o fwyd a meddyginiaethau fel nad oes yn rhaid iddyn nhw fynd allan yn ystod tywydd oer iawn. Os ydych chi'n poeni am berthynas neu am gymydog oedrannus, cysylltwch â'ch cyngor lleol neu ffoniwch linell gymorth Age UK ar 0800 00 99 66.\nBudd-daliadau tywydd oer\nEfallai hefyd y byddwch yn gallu hawlio cymorth ariannol ac ymarferol i helpu i wresogi eich cartref. Mae grantiau ar gael gan gynnwys Taliadau Tanwydd Gaeaf a Thaliadau Tywydd Oer.\nOs cawsoch chi eich geni ar 5 Gorffennaf 1951 neu cyn hynny, mae Taliadau Tanwydd Gaeaf o hyd at £300 ar gael.\nI gael rhagor o wybodaeth am Daliadau Tanwydd Gaeaf, ffoniwch 0845 915 1151 (8.30am-4.30pm dydd Llun i ddydd Gwener, ffôn testun 0845 601 5613) neu ewch i https://www.gov.uk/taliad-tanwydd-gaeaf\nMae'n bosib y bydd Taliadau Tywydd Oer ar gael i chi os ydych chi'n cael budd-daliadau penodol neu fod gennych blentyn anabl neu blentyn o dan bump oed.\nI gael rhagor o wybodaeth am Daliadau Tywydd Oer, cysylltwch â'r Ganolfan Byd Gwaith (edrychwch yn y llyfr ffôn i weld lle mae'r swyddfa agosaf i chi) neu ewch i https://www.gov.uk/taliad-tywydd-oer\nMae gan yr Ymddiriedolaeth Arbed Ynni gyngor am sut mae lleihau eich biliau a sicrhau eich bod yn defnyddio ynni'n effeithlon yn eich cartref. Mae'r ymddiriedolaeth yn gallu rhoi cyngor hefyd am y grantiau a'r cynlluniau sydd ar gael ledled y DU. Mae rhagor o wybodaeth ar gael ar wefan yr Ymddiriedolaeth Arbed Ynni neu ffoniwch 0300 123 1234 (9am-8pm dydd Llun i ddydd Gwener a 10am-2pm dydd Sadwrn).\nI gael rhagor o wybodaeth am fudd-daliadau tywydd oer a mathau eraill o gymorth sydd ar gael, darllenwch yr adran 'Cymorth ariannol i wresogi eich cartref' (Financial help to heat your home) yn y daflen Cadw'n Gynnes, Cadw'n Iach (Keep Warm Keep Well).


Gêm Hafan Beautiful - Gwrthrychau Cudd. Chwarae rhad ac am ddim ar-lein\nGêm Hafan Beautiful - Gwrthrychau Cudd Ar-lein\nHafan Beautiful - Gwrthrychau Cudd\nGêm Disgrifiad: Ddoe ydych wedi cael parti mawr, a fynychwyd gan dim ond y gorau o ffrindiau. Y bore yma, byddwch yn dechrau i fynd allan a gweld colli llawer o bethau. Wrth gwrs, dwyn na allai ffrindiau personol, ond gallent wneud hwyl am a chuddio. Felly peidiwch â gwastraffu amser yn edrych am eitemau coll, i rieni ddod yn ôl yn fuan gyda phroblem.\nDdoe ydych wedi cael parti mawr, a fynychwyd gan dim ond y gorau o ffrindiau. Y bore yma, byddwch yn dechrau i fynd allan a gweld colli llawer o bethau.\n© playgame24.com - gêm ar-lein rhad ac am ddim Hafan Beautiful - Gwrthrychau Cudd () Chwarae\nfflachia herwhela ar-lein Hafan Beautiful - Gwrthrychau Cudd rhad ac am ddim.. Peidiwch ag anghofio sgorio'ch y gêm hon Hafan Beautiful - Gwrthrychau Cudd a rhannu gêm hon gyda'ch ffrindiau gorau.